Peningkatan kes sembuh bukti lekuk COVID-19 negara kini melandai

PUTRAJAYA, 28 Februari - Jumlah kes sembuh terus mengatasi kes baharu hari ini dengan 3,351 berbanding 2,437 kes baharu.

Sekali gus menurunkan jumlah kes aktif kepada 26,205.

Negeri Selangor masih mencatat kes harian tertinggi dan sembilan kes kematian direkodkan hari ini.


Satu lokaliti dikenakan PKPD, satu dilanjutkan dan satu ditamatkan

KUALA LUMPUR, 28 Februari - Hari ini, satu lokaliti dikenakan Perintah Kawalan Pergerakan Diperketatkan (PKPD), satu lokaliti dilanjutkan dan satu lagi ditamatkan.

Menteri Kanan Pertahanan, Datuk Seri Ismail Sabri Yaakob menerusi kenyataan media memaklumkan, kesemua lokaliti itu terletak di kawasan Perak.

Setelah membuat penilaian risiko dan atas nasihat Kementerian Kesihatan, kerajaan bersetuju melaksanakan PKPD di Asrama Pekerja Imperial Garments, Flat Anjung Tawas, Damai, Perak.

PKPD itu akan berkuatkuasa pada 1 Mac sehingga 14 Mac 2021.

Ia berikutan berlaku peningkatan kes secara mendadak dengan kadar kebolehjangkitan yang tinggi.

Daripada 524 ujian saringan yang dijalankan di lokaliti itu, 213 orang disahkan positif COVID-19.

Sementara itu, PKPD di Penjara Tapah dan Kuarters Kakitangan, Batang Padang, Perak yang sepatutnya berakhir esok dilanjutkan sehingga 15 Mac 2021.

Ia kerana masih terdapat 505 baki sampel saringan sedang menunggu keputusan.

875 ujian saringan telah dilakukan dan daripada jumlah itu 178 kes positif COVID-19 direkodkan.

Manakala PKPD di Sekolah Menengah Kebangsaan Sultan Idris Shah II, Gerik, Perak ditamatkan esok seperti dijadualkan.

KKM mengesahkan tiada kes aktif di lokaliti itu.


Melaka terima 660,000 vaksin untuk tiga fasa

BANDA HILIR, 28 Februari - Melaka bakal menerima 660,000 vaksin COVID-19 dalam tiga fasa.

Ketua Menterinya, Datuk Seri Sulaiman Md Ali berkata, dalam tempoh itu semua rakyat negeri berkenaan yang berusia 18 tahun ke atas serta pekerja warga asing tidak akan terkecuali daripada menerima suntikan vaksin berkenaan.

Mengulas lanjut kerajaan negeri juga katanya tidak bercadang untuk membeli sendiri vaksin kerana peruntukan untuk Melaka sudah mencukupi.

Beliau berkata demikian selepas mengadakan lawatan ke pusat pelancongan di Jonker Street, Banda Hilir.  Melaka telah menerima 11,000 vaksin dan untuk fasa pertama ia akan dibuat pada Selasa ini dengan Datuk Seri Sulaiman menjadi penerima pertama diikuti petugas barisan hadapan.

Dalam perkembangan lain, Datuk Seri Sulaiman berkata, kerajaan Negeri akan meneruskan Kempen 'Melakan Visit Melaka' bermula hari ini sehingga 31 Disember depan dalam usaha menggalakan rakyat negeri tu melancong dalam negeri bagi memulihkan industri pelancongan.


Vaksin COVID-19: 318 petugas barisan hadapan di Pulau Pinang terima suntikan

GEORGE TOWN, 28 Februari - Kira-kira 318 petugas barisan hadapan di Pulau Pinang sudah menerima suntikan vaksin COVID-19 jenis Pfizer-BioNtech sejak minggu lalu.

Pengarah Kesihatan Negeri, Datuk Dr Asmayani Khalib berkata, mereka terdiri daripada petugas Kementerian Kesihatan Negeri.

Menurutnya, kira-kira 31,000 petugas barisan hadapan dijangka selesai menerima suntikan vaksin dalam tempoh tiga bulan bagi fasa pertama ini.

Pagi tadi, Ketua Menteri Pulau Pinang, Chow Kom Yeow dan Ketua Polis Negeri, Datuk Sahabudin Abd Manan antara 12 individu yang menerima suntikan.

Mereka yang telah disuntik akan menerima suntikan ke dua selepas 21 hari.  Dalam masa sama, Ketua Menteri, Chow Kon Yeow menyeru rakyat Pulau Pinang mendaftar penerimaan vaksin dalam aplikasi MySejahtera.  Ketika ini, Pulau Pinang sudah pun menerima 16,000 dos vaksin pada 21 Februari lalu.  Baki 5 lagi penghantaran vaksin bagi fasa pertama ini akan dilakukan melibatkan keseluruhan 62,000 dos vaksin.


Anugerah Perdana Rukun Tetangga suntik semangat komuniti

KUALA LUMPUR, 28 Februari - Perdana Menteri, Tan Sri Muhyiddin Yassin menzahirkan ucapan tahniah kepada para pemenang Anugerah Perdana Rukun Tetangga 2021 pada Majlis Pelancaran Pemerkasaan Kepimpinan Komuniti Rukun Tetangga 2021-2030 hari ini.

Pada majlis tersebut Kawasan Rukun Tetangga (KRT) Taman Pandan Mewah Hulu Langat Selangor dipilih sebagai pemenang bagi Anugerah Perdana Rukun Tetangga 2021.

Tan Sri Muhyiddin berharap anugerah itu akan menjadi penyuntik semangat kepada warga KRT dalam menyampaikan perkhidmatan cemerlang memberi sumbangan terhadap komuniti setempat.

Sebanyak 8 kategori dipertandingankan, antaranya Pengurusan Rukun Tetangga Terbaik, Jiran Wanita Terbaik, Skim Rondaan Sukarela Terbaik, Projek Inovasi Terbaik dan Tabika Perpaduan Terbaik.


PM lancar Pelan Pemerkasaan Kepimpinan Komuniti Rukun Tetangga 2021-2030

KUALA LUMPUR, 28 Februari - Peranan Rukun Tetangga perlu sentiasa diperkukuh selari kepentingannya dalam menyatupadukan rakyat dan mensejahterakan negara.

Atas dasar itu, Perdana Menteri, Tan Sri Muhyiddin Yassin melancarkan Pelan Pemerkasaan Kepimpinan Komuniti Rukun Tetangga 2021-2030, secara maya, pagi tadi.

Tan Sri Muhyiddin berkata, bagi meningkatkan keberkesanan inisiatif Rukun Tetangga, empat Agenda Kerja Kawasan Rukun Tetangga (KRT) dirangka.

Agenda pertama, Kerja KRT Selamat, yang digerakkan menerusi Skim Rondaan Sukarela (SRS), yang berperanan mengawal premis dan KRT, dengan kerjasama polis.

Agenda Kerja KRT Sihat pula menekankan usaha membudayakan gaya hidup sihat dalam komuniti.

Sementara Agenda Kerja KRT Bersih dan Indah, menumpukan program pembersihan dan pengindahan di kawasan komuniti.

Manakala Agenda Kerja KRT Sejahtera mengenalpasti kumpulan rentan dan memberikan bantuan melalui pelaksanaan inisiatif seperti Projek Ekonomi Rukun Tetangga dan Program Sayangi Komuniti.

Sehingga kini, terdapat 8,274 KRT di seluruh negara, dengan jumlah keahlian mencecah 248,000 orang.

Perdana Menteri menyifatkan jumlah itu sebagai satu petunjuk positif yang membuktikan kesedaran masyarakat terhadap kepentingan Rukun Tetangga.


Yakin pengiktirafan undang-undang Syariah

KUALA LUMPUR, 28 Feb - Parti PAS menyeru agar tidak ada pihak cuba mencabar aspek-aspek perundangan sedia ada yang dibuat oleh Badan Perundangan Negeri.

ia demi kebaikan kehidupan sosial, keharmonian agama dan budaya serta perpaduan negara.

Setiausaha Agung PAS, Datuk Seri Takiyuddin Hassan berharap; semua pihak menghormati dan tidak melakukan tindakan tidak wajar.

PAS yakin pengiktirafan undang-undang syariah termasuk oleh Mahkamah British di negara ini pada zaman pra-kemerdekaan berupaya mewujudkan wajah baharu terhadap sistem perundangan negara.

Justeru, Datuk Seri Takiyuddin yang juga Menteri di Jabatan Perdana Menteri (Parlimen dan Undang-Undang) akan berusaha supaya undang-undang sivil yang berteraskan Undang-Undang Lazim atau Common Law dalam negara ini dapat diharmonikan dengan undang-undang syariah.

dalam satu kenyataan, PAS bimbang sesuatu keputusan yang terpaksa dibuat oleh Badan Kehakiman atas desakan yang tidak wajar akan membawa kepada implikasi yang tidak bermanfaat kepada negara dan rakyat jelata.

Kenyataan itu merujuk keputusan Mahkamah Persekutuan pada Khamis lalu, bahawa peruntukan undang-undang syariah Selangor yang menetapkan seks luar tabii sebagai jenayah adalah tidak sah dan tidak konsisten dengan Perlembagaan Persekutuan.


YADIM salur lebih RM1 juta kepada 200,000 penerima

KUANTAN, 28 Feb - Yayasan Dakwah Islamiah Malaysia (YADIM) telah menyalurkan lebih RM1 juta kepada lebih 200,000 rakyat yang terjejas akibat pandemik COVID-19 bermula Oktober tahun lalu.

Sumbangan berkenaan adalah hasil daripada Tabung Infaq Dakwah Yadim bagi meringankan beban golongan sasar.

Yang Dipertuanya Nasrudin Hassan berkata, sumbangan tersebut merupakan jumlah terkumpul hasil sumbangan orang ramai tahun lalu.

Beliau berkata demikian selepas Program Yadim Peduli : Sumbangan Sempena Tahun Baharu Cina dan Back To School di Gambang, Kuantan.

Mereka yang ingin berinfaq boleh layari laman web YADIM atau terus ke akaun Maybank seperti tertera.


Melaka catat RT COVID-19 rendah bukti SOP dipatuhi

AYER MOLEK, 28 Feb - Kadar kebolehjangkitan COVID-19 rendah yang direkodkan di Melaka sejak beberapa hari lalu, membuktikan pematuhan Prosedur Operasi Standard (SOP) oleh masyarakat setempat.  Exco Kesihatan dan Antidadah negeri, Datuk Rahmad Mariman berkata, walaupun kes positif COVID-19 kekal dua digit, situasi di negeri itu kekal terkawal.

setakat ini kes semasa di Melaka hanya melibatkan beberapa kluster sedia ada serta di kalangan Orang Kena Tahan (OKT) tanpa menular di kalangan komuniti. Beliau berkata demikian ketika ditemui pemberita selepas program gunting rambut percuma di JAPERUN Ayer Molek. Melaka mencatatkan kadar kebolehjangkitan kebangsaan terendah, iaitu 0.45.  Mengulas mengenai pembukaan semula sekolah bermula 1 dan 8 Mac depan, Datuk Rahmad berharap, ibu bapa dapat mengajar anak mereka SOP yang perlu dipatuhi di sekolah.  Ia bertujuan bagi mengelak penularan di kalangan pelajar sekaligus mewujudkan persekitaran pembelajaran yang selamat.


Telah divaksin bukan 'pasport imuniti' untuk bergerak bebas

PUTRAJAYA, 27 Februari - Ketika banyak pihak terlalu menyandarkan harapan kepada vaksin yang baharu diterima, Ketua Pengarah Kesihatan, Tan Sri Dr Noor Hisham Abdullah mengingatkan masih terlalu awal untuk menganggap vaksinasi COVID-19 akan dijadikan sebagai asas untuk memperoleh 'pasport imuniti' supaya seseorang dapat bergerak dengan bebas. Tegasnya, kerajaan masih perlu mengkaji dengan teliti hasil keberkesanan dan keselamatan vaksin berkenaan sebelum membuat sebarang keputusan mengenai perkara itu.

Buat permulaan, kerajaan mungkin akan melonggarkan sekatan COVID-19 misalnya dalam aspek kuarantin sekiranya program vaksinasi berjalan dengan baik.

Namun, kerajaan juga perlu memastikan tindak balas imuniti tubuh dan impaknya akan dinilai dalam tempoh satu atau dua tahun selepas menerima suntikan vaksin.

Beliau berkata demikian dalam ucaptamanya yang disiarkan menerusi webinar 'Forward Malaysia : Charting New Paths to the Next Normal' anjuran Newcastle University Medicine Malaysia.


432 ditahan ingkar pematuhan SOP PKP

KUALA LUMPUR, 27 Februari - Seramai 432 individu ditahan atas kesalahan ingkar pematuhan Prosedur Operasi Standard (SOP) Perintah Kawalan Pergerakan (PKP) semalam.

Menurut Menteri Kanan Pertahanan, Datuk Seri Ismail Sabri Yaakob, 414 individu telah dikompaun manakala 18 individu lagi direman.

Kesalahan tertinggi ialah gagal menyediakan peralatan atau merekod diri atau pelanggan, 108 kes diikuti tiada penjarakan fizikal sebanyak 106 kes.

Manakala tidak memakai pelitup muka sebanyak 96 kes dan rentas daerah atau negeri tanpa kebenaran 51 kes.

Dalam Operasi Benteng pula, 27 orang Pendatang Asing Tanpa Izin ditahan serta dua buah bot dan sebuah kenderaan darat dirampas.

Selain itu, 10 PATI turut diusir dalam satu operasi pengusiran.


Kompaun RM10,000 hanya bagi kesalahan berulang dan mampu cetus penularan wabak

JELI, 27 Februari - Kompaun RM10,000 yang akan dikuatkuasakan 11 Mac ini hanya dikenakan terhadap individu yang melakukan kesalahan berulang dan kesalahan yang boleh mencetuskan penularan wabak COVID-19.

Ketua Polis Negara, Tan Sri Abdul Hamid Bador ketika menjelaskan salah faham dan kebimbangan ramai berkata, kenaikan kompaun berkenaan bukan dikenakan bagi semua kesalahan yang melanggar Prosedur Operasi Standard (SOP) dan ingkar Perintah Kawalan Pergerakan (PKP).

Jelas beliau, polis hanya akan mengeluarkan kompaun berkenaan berdasarkan jenis kesalahan dan rekod terdahulu. Beliau berkata demikian ketika melawat tapak pembinaan Ibu Pejabat Polis Daerah Jeli yang baharu.

Tambahnya, polis hanya terlibat dalam penguatkuasaan pematuhan SOP dengan mengeluarkan kompaun dan tidak menerima bayaran kompaun.


Vaksin COVID-19 Sinovac selamat tiba

SEPANG, 27 Februari - Selepas ketibaan vaksin Pfizer-BioNTech pada Ahad lepas, hari ini giliran vaksin COVID-19 keluaran Sinovac Life Sciences yang diterbangkan dari China pula tiba di tanah air pagi tadi.

Acara penerimaan berlangsung ringkas namun penuh simbolik di Kompleks Kargo, Lapangan Terbang Antarabangsa Kuala Lumpur (KLIA).

Wartawan Andy Reza Rohadian yang berpeluang membuat liputan momen bersejarah itu, ada perinciannya.

Pesawat Malaysia Airlines MH319 yang membawa bekalan vaksin Sinovac berlepas dari Beijing pukul 2.00 pagi waktu tempatan.

Ia mendarat di Kompleks Kargo, Lapangan Terbang Antarabangsa Kuala Lumpur (KLIA) pukul 8.55 minit pagi.

Ketibaan vaksin berkenaan disambut beberapa Menteri Kabinet serta Duta Besar China ke Malaysia, Ouyang Yujing.

Penerimaan vaksin Sinovac ini adalah secara pukal bukan dalam bentuk botol.

Proses pembotolannya akan dibuat di kilang milik Pharmaniaga LifeScience Sdn Bhd (PLS) di Puchong, Selangor.

Ini merupakan hasrat kerajaan, bekalan dibeli secara pukal, pertama untuk dibuat suatu pemindahan teknologi dari pihak China kepada Malaysia di Pharmaniaga.

Ini merupakan satu perkara yang patut kita sokong kerana kali pertama vaksin diadakan di negara kita melalui syarikat tempatan.

Ketibaan 200 liter vaksin Sinovac hari ini, bertujuan memenuhi keperluan pendaftaran vaksin yang ditetapkan Bahagian Regulatori Farmasi Negara (NPRA), Kementerian Kesihatan Malaysia.

Vaksin yang telah dibotolkan akan dinilai untuk memastikan kualiti dan keberkesanannya sama seperti yang dihasilkan di China.

Kita amat berharap NPRA menjalankannya secara profesional dan di dalam masa terdekat ianya dapat diluluskan serta diedar ke hospital-hospital kerajaan.

Pharmaniaga akan membekalkan 14 juta dos vaksin Sinovac kepada Malaysia.

Pengedarannya ke seluruh negara dikendalikan Pharmaniaga Logistics.

Sistem pemantauan berasaskan internet kebendaan (IOT) diletakkan kepada setiap pengangkutan bagi mengesan pergerakannya sepanjang proses pengedaran.

Ia juga bagi memastikan suhu vaksin berada pada julat yang ditetapkan.

Maklumat 'Masa Sebenar' akan disalur terus kepada pengilang dan penerima bekalan vaksin.

Dengan pengalaman 26 tahun mengendalikan ubat-ubatan berdasarkan ketetapan Amalan Pengedaran Baik (AEB), pengurusan dan pengedaran vaksin di negara ini sewajarnya lancar dan teratur.


Malaysia di landasan tepat pulih COVID-19

PUTRAJAYA, 27 Februari - Jumlah kes sembuh kembali terus mengatasi kes baharu hari ini dengan 3,320 berbanding 2,364 kes baharu.

Bagaimanapun jumlahnya agak meningkat sedikit berbanding 2,253 kes semalam.

Lapan kluster baharu dikenalpasti, tujuh daripadanya berkaitan tempat kerja manakala satu kluster komuniti.


156 petugas KKM di Sarawak terima suntikan vaksin

KUCHING, 27 Februari - Seramai 156 petugas Kementerian Kesihatan di Sarawak, menerima suntikan vaksin COVID-19 di Stadium Perpaduan di Petra Jaya Kuching, hari ini.

Penyelaras Program Pemvaksinan Petugas Barisan Hadapan KKM Fasa Satu, Dr Sharifah Khadijah Wan Mohd Suut memberitahu, mereka merupakan kakitangan dari Klinik Kesihatan Petra Jaya, Pejabat Kesihatan Bahagian Kuching dan Pejabat Kesihatan Negeri.

Mereka juga merupakan petugas barisan hadapan KKM yang telah ditetapkan masa untuk vaksinasi.  Kumpulan ini yang hadir temu janji perlu mengesahkan kehadiran terlebih dahulu sebelum mendapatkan suntikan.  Dr Sharifah Khadijah memaklumkan perkara ini ketika menjadi tetamu Cerita Pagi Sarawak di Stadium Perpaduan Kuching.  Stadium Perpaduan ini merupakan lokasi Program Pemvaksinan Kebangsaan termasuk orang awam melalui temu janji MySejahtera sehingga hujung tahun ini.


55,539 guru akan terima vaksin fasa pertama - Datuk Dr Radzi

PUTRAJAYA, 27 Februari - Seramai 55,539 guru yang berisiko tinggi terhadap COVID-19 akan menerima vaksin fasa pertama di bawah Program Imunisasi COVID-19 Kebangsaan.

Menurut Menteri Kanan Pendidikan Datuk Dr Radzi Jidin, ia sebagai usaha proaktif Kementerian Pendidikan (KPM) dalam memastikan keselamatan semua pelajar dan guru menjelang pembukaan semula sekolah pada 1 Mac depan.

Jelas beliau, pemilihan senarai awal lebih 55,000 guru itu di buat berdasarkan rekod peribadi guru-guru paling berisiko termasuk yang mempunyai masalah sakit jantung, hipertensi dan kencing manis.

Datuk Dr. Radzi bercakap kepada media selepas menerima suntikan pertama vaksin COVID-19 Pfizer BioNtech di Pusat Kesihatan Daerah Persint 11 di Putrajaya, hari ini.

Beliau turut berterima kasih kepada Kementerian Sains, Teknologi dan Inovasi (MOSTI) dan Kementerian Kesihatan Malaysia (KKM) yang menyenaraikan guru-guru dalam senarai awal penerima vaksin.


KPWKM daftar OKU, warga emas terima suntikan vaksin

KUALA LUMPUR, 27 Februari - Seramai 80,000 orang kelainan upaya (OKU) dan warga emas dan warga Jabatan Kebajikan Masyarakat (JKM) telah didaftarkan untuk menerima suntikan vaksin fasa pertama dalam Program Imunisasi COVID-19 Kebangsaan.

Kementerian Pembangunan Wanita, Keluarga dan Masyarakat (KPWKM), Datuk Seri Rina Harun berkata, pihak kementerian juga telah membantu mendaftarkan nama mereka bagi yang tiada aplikasi MYSEJAHTERA.

Katanya, warga emas lebih berisiko tinggi kerana tahap kesihatan rendah berbanding mereka yang muda dan sihat.

Keutamaan vaksin dalam kalangan golongan itu akan memberi mereka peluang menjalani kehidupan seperti biasa.

Beliau ditanya mengenai perkara itu selepas Rancangan Selamat Pagi Malaysia, di Wisma Berita, Angkasapuri.


Khairy sedia ambil vaksin selain Pfizer

SEPANG, 27 Februari - Menteri Sains, Teknologi dan Inovasi, Khairy Jamaluddin menegaskan bahawa dirinya tidak akan mengambil suntikan vaksin COVID-19 dari keluaran Pfizer-Biontech.

Beliau menyatakan kesediaannya mengambil vaksin yang diluluskan oleh Bahagian Regulatori Farmasi Negara (NPRA) selepas ini.

Kesediaan itu katanya bagi memberi keyakinan kepada rakyat bahawa vaksin yang diperoleh Malaysia adalah selamat dan diberikan tanpa membezakan kedudukan.

Beliau berkata demikian dalam sidang media penerimaan vaksin Sinovac di Sepang, Selangor.


Tiada keraguan terhadap vaksin Sinovac - Khairy

SEPANG, 27 Februari - Tiada keraguan yang perlu ditimbulkan berhubung isu vaksin SINOVAC yang belum mendapat kelulusan Bahagian Regulatori Farmasi Negara (NPRA). Menteri Penyelaras Program Imunisasi COVID-19 Kebangsaan yang juga Menteri Sains, Teknologi dan Inovasi, Khairy Jamaluddin berkata vaksin itu perlu tiba terlebih dahulu di Malaysia sebelum ia dibotolkan atau dikilangkan dengan kendalian Syarikat Pharmaniaga.

Katanya, selepas vaksin berkenaan lengkap menjadi produk akhir, NPRA kemudiannya akan membuat penelitian bagi proses pendaftaran, validasi dan data yang akan disediakan syarikat berkenaan.

Beliau berkata demikian dalam sidang media penerimaan vaksin Sinovac di Sepang, Selangor.  Jelas Khairy, setakat ini beberapa negara lain turut menggunakan vaksin berkenaan untuk tujuan yang sama. Antaranya Brazil, Indonesia, Hong Kong serta Myanmar.  Tahap keberkesanan vaksin berkenaan iaitu 50.4 peratus juga memadai sebagaimana tahap minimum yang ditetapkan Pertubuhan Kesihatan Sedunia (WHO) iaitu sebanyak 50 peratus.


Kumpulan pertama ATM divaksin, anggota bertugas di kawasan operasi & misi luar negara

KUALA LUMPUR, 27 Februari - Kumpulan pertama anggota Angkatan Tentera Malaysia (ATM) yang menerima vaksin merupakan mereka yang bertugas di kawasan operasi dan penugasan di luar negara.

Anggota ATM ini sedang dan akan bertugas di kawasan operasi seperti Op Benteng, Op Penawar, misi pengaman Pasukan Tentera Sementara Pertubuhan Bangsa-Bangsa Bersatu di Lubnan dan Pasukan Pemerhati Antarabangsa di Mindanao di bawah tentera darat, laut serta udara.

Selain tu, tambah Menteri Kanan Pertahanan, Datuk Seri Ismail Sabri Yaakob vaksin turut diberikan kepada kumpulan pemerintahan strategik dan operasi di markas ATM iaitu markas-markas Kementerian Pertahanan terutamanya mereka yang bertugas di bilik operasi dan bilik komunikasi markas-markas tersebut.

Beliau menyatakannya selepas menerima suntikan vaksin COVID-19 Pfizer-BioNTech di Hospital Angkatan Tentera Tuanku Mizan dan seraai 230 warga ATM telah divaksinasi dengan dos pertama vaksin COVID-19 Pfizer-BioNTech.


PKPD: Dua kawasan di Sabah, satu di Sarawak

KUALA LUMPUR, 26 Februari- Perintah Kawalan Pergerakan Diperketatkan (PKPD) akan dilaksanakan di tiga lokaliti yang melibatkan dua negeri.

Di Sabah, ia melibatkan Kampung Sinsingon dan Kampung Lotong, Nabawan. Manakala, Sarawak di Sentosa Timur Fasa 2, Sibu.

Jelas Datuk Seri Ismail, PKPD itu akan berkuat kuasa esok sehingga 12 Mac. Sehingga kini, secara kumulatif, sebanyak 42 kes positif telah direkodkan di Kampung Sinsingon dan Kampung Lotong, Nabawan.Pelaksanaan PKPD ini untuk memudahkan Kementerian Kesihatan melaksanakan saringan secara bersasar ke atas semua penduduk serta mengawal penularan jangkitan dalam komuniti.Sementara itu, selain PKPD di Sentosa Timur Fasa 2, Sibu, Perintah Kawalan Pergerakan Bersyarat (PKPB) di seluruh negeri Sarawak dilanjutkan.


Vaksin COVID-19: Terengganu terima 16,380 dos vaksin

KUALA TERENGGANU, 26 Februari- Menteri Besar Terengganu, Datuk Seri Dr Samsuri Mokhtar menerima dos pertama vaksin COVID-19 Pfizer BioNtech di Pusat Rawatan Ibu dan Anak (PRIBA) di Kuala Terengganu, hari ini.

Beliau merupakan antara tiga individu yang menerima vaksin pada pelancaran Program Imunisasi Vaksin COVID-19 peringkat Negeri Terengganu petang tadi.

Turut menerima vaksin hari ini, Exco Kesihatan negeri, Dr Alias Razak, dan Pengarah Kesihatan negeri, Dr Nor Azimi Yunus.

Barisan Exco lain akan menerima suntikan vaksin dalam masa terdekat.Vaksin berjumlah 16,380 dos itu disimpan di tiga lokasi Pusat Simpanan Vaksin iaitu di Hospital Kemaman, Setiu dan Kuala Terengganu sebelum diagih kepada kira kira 20 pusat pemberian Vaksin. Fasa pertama sehingga Mei ini melibatkan petugas barisan hadapan.


KUCHING, 26 Februari- Program Imunisasi Vaksin COVID-19 peringkat negeri Sarawak bermula hari ini di Klinik Kesihatan Petra Jaya, Kuching petang tadi. Sebanyak 41 lokasi di negeri itu diberikan vaksin kecuali bahagian Limbang, Lawas dan Miri.Ketua Menteri, Datuk Patinggi Abang Johari Tun Openg antara yang terawal mendapat suntikan berkenaan. Kumpulan pertama Program Imunisasi COVID-19 di Sarawak melibatkan 4,400 dos yang akan diberikan kepada petugas barisan hadapan. Di bahagian Sri Aman, pemberian vaksin kepada lebih 4,420 petugas barisan hadapan di Sri Aman dijadual bermula esok selepas bekalan tiba hari ini. Ia akan dilaksana di Klinik Kesihatan Sri Aman dan Klinik Kesihatan Lubok Antu.  Sementara itu, mengambil kira keluhan orang ramai berhubung kesukaran orang ramai mendaftar sebagai penerima suntikan secara dalam talian, proses pendaftaran secara manual turut dijalankan.


Rakyat tidak perlu takut dengan keberkesanan vaksin COVID-19

KUALA KANGSAR, 26 Februari - Masyarakat tidak perlu takut atau fobia untuk mengambil vaksin COVID-19, sebaliknya perlu mempercayai keberkesanan vaksin tersebut.

Malah, Timbalan Menteri di Jabatan Perdana Menteri (Tugas-tugas Khas), Datuk Mastura Mohd Yazid mahu menjadi antara individu terawal menerima suntikan vaksin sekali gus menjadi contoh kepada rakyat.

Beliau yang juga Ahli Parlimen Kuala Kangsar ditemui selepas melancarkan Program Gerak Tumpu Info on Wheels Peringkat Daerah Kuala Kangsar.

Hadir sama Pengarah Penerangan Negeri Perak, Mohd Taip Ubah. Pada program itu, 500 keping risalah berkaitan pencegahan wabak COVID-19 diedarkan kepada penduduk setempat.


Art Hospital bantu penggiat seni dalam pemulihan karya

PUTRAJAYA, 26 Februari - Penggiat seni antara yang terjejas akibat bencana banjir di Pahang.

Justeru, Balai Seni Negara melancarkan Program Konservasi Pemulihan Bencana Akibat Banjir.

Menerusi inisiatif Art Hospital, karya yang terjejas dalam bencana itu akan diselamatkan.

Tujuannya, membantu penggiat seni dalam proses konservasi serta rawatan pemuliharaan karya.

Menteri Pelancongan, Seni dan Budaya, Datuk Seri Nancy Shukri menerusi kenyataan media memaklumkan, aktiviti konservasi pemulihan karya dijalankan selama lima hari bermula 15 Februari lalu.

Ia melibatkan rawatan cucian secara mekanikal serta cucian basah pada lumpur.

Karya yang telah dipulihkan akan dibawa ke tempat penyimpanan yang baharu.


Datuk Seri Ismail Sabri Yaakob terima suntikan vaksin COVID-19 Pfizer-BioNTech

KUALA LUMPUR, 26 Februari - Menteri Kanan Pertahanan, Datuk Seri Ismail Sabri Yaakob menerima suntikan vaksin COVID-19 Pfizer-BioNTech di Hospital Angkatan Tentera Tuanku Mizan, Wangsa Maju, Kuala Lumpur.

Beliau menerima suntikan dos pertama vaksin berkenaan kira-kira 9.30 pagi oleh vaksinator, Koperal Siti Maliah Sheikh Alwi.

Datuk Seri Ismail Sabri yang tiba sekitar 9.09 pagi melalui lima stesen untuk menjalani proses vaksinasi berkenaan termasuk melalui saringan gejala, suhu dan stesen pemerhatian selepas diberikan suntikan vaksin COVID-19.

Timbalan Menteri Pertahanan, Datuk Seri Ikmal Hisham Abdul Aziz dan Ketua Setiausaha Kementerian Pertahanan, Datuk Seri Muez Abd Aziz turut menerima suntikan pada hari ketiga Program Imunisasi COVID-19 Kebangsaan.

Panglima Angkatan Tentera Malaysia (ATM), Jeneral Tan Sri Affendi Buang, Panglima Tentera Darat, Jeneral Tan Sri Zamrose Mohd Zain, Panglima Tentera Laut Laksamana Tan Sri Mohd Reza Mohd Sany dan Panglima Tentera Udara, Jeneral Tan Sri Ackbal Abdul Samad turut menerima suntikan vaksin itu hari ini.


Fatwa ambil vaksin, Malaysia rujuk ulama dunia

PUTRAJAYA, 26 Februari - Malaysia telah mendapatkan pandangan serta penjelasan daripada ulama terkemuka dunia mengenai hukum pengambilan vaksin COVID-19.

Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri menjelaskan, beliau telah menghantar surat kepada beberapa ulama terkemuka bagi memohon penjelasan mengenai isu berkaitan vaksin.

Antaranya Imam Besar Al-Azhar Sheikh Ahmed el-Tayeb, Mufti Mesir Shawki Allam dan Pengerusi Majlis Fatwa Kerajaan Emiriah Arab Bersatu Syeikh Abdullah Ben Bayyah.

Rata-rata mereka berfatwa bersandarkan kepada rujukan pakar (bidang kesihatan) bagi memastikan vaksin itu, selamat dan halal digunakan.

Antara syarat fatwa adalah termasuk merujuk kepada ahli ikhtisas.

Penjelasan diberikan beliau dalam Forum Perdana Ehwal Islam bertajuk ‘Vaksin: Cegah Sebelum Kalah’.

Forum itu menampilkan sembilan ahli panel yang terdiri daripada mufti, pensyarah universiti, pendakwah dan pakar perubatan.


Feri Langkawi beroperasi semula Sabtu ini

ALOR SETAR, 26 Feb - Perkhidmatan feri melalui terminal penumpang Kuala Perlis ke Langkawi akan beroperasi semula pada Sabtu ini . Menurut Pengurus Sumber Manusia dan Operasi, Konsortium Ferry Line Ventures Sdn Bhd, Kapten Baharin Baharom, operasi itu hanya untuk satu perjalanan pergi dan balik disediakan .

Manakala waktu perjalanan dari Kuala Perlis ke Langkawi adalah 11:30 pagi manakala perjalanan dari Langkawi ke Kuala Perlis pada 2:00 petang.  Bagi terminal penumpang Kuala Kedah pula, satu lagi perjalanan ditambah ke Langkawi menjadikan dua perjalanan disediakan sehari.  Menerusi kenyataan pihak Konsortium, mereka berharap larangan rentas negeri berikutan Perintah Kawalan Pergerakan (PKP) dibenarkan semula bagi membolehkan lebih banyak perjalanan feri dapat disediakan.  Sebelum ini, 10 perjalanan feri sehari disediakan dari Kuala Perlis manakala lapan perjalanan dari Kuala Kedah untuk ke Langkawi.


Penggunaan dua jenis jarum suntikan berbeza ikut prosedur suntikan termasuk proses vaksinasi COVID-19

PUTRAJAYA, 25 Februari - Penggunaan dua jenis jarum suntikan yang berbeza adalah mengikut keperluan ketika prosedur suntikan termasuk proses vaksinasi COVID-19.

Jelas Kementerian Kesihatan (KKM), untuk prosedur menyedut cecair dari botol, ia memerlukan jarum lebih besar berwarna biru untuk memastikan pengambilan adalah lancar.

Penggunaan dua jenis jarum berbeza yang ditukar daripada biru ke jingga ketika pemberian vaksin COVID-19 kepada Perdana Menteri semalam menjadi perbahasan di media sosial sehingga ada pihak mengatakan beliau tidak disuntik vaksin, sebaliknya cecair lain.

Jelas KKM, perbezaan warna jarum bermakna saiz lubang berbeza.

Jarum yang digunakan untuk menyedut dari botol adalah lebih besar iaitu biru untuk memastikan kelancaran.

Manakala jarum bersaiz lebih kecil iaitu merah atau jingga adalah untuk inokulasi bagi mengurangkan rasa sakit dan lebam.

Di samping itu, KKM juga menekankan bahawa jarum yang berbeza diperlukan untuk mencegah pencemaran silang antara pesakit.

Apa yang penting, vaksin yang diambil dari botol dan diberikan kepada pesakit tidak berubah.


KKM nafi pilih selebriti media sosial penerima awal vaksin

PUTRAJAYA, 26 Februari - Ketua Pengarah Kesihatan, Tan Sri Dr Noor Hisham Abdullah menafikan laporan sebuah portal berita kononnya selebriti media sosial diberi keutamaan menerima vaksin.

Sebaliknya, individu dimaksudkan sebenarnya adalah ketua jabatan klinikal Hospital Serdang.

Tidak timbul isu potong barisan dan polisi pemberian vaksin adalah mengikut keutamaan dinyatakan sebelum ini.

Dalam pada itu, Menteri Penyelaras Pelan Imunisasi Covid-19 Kebangsaan, Khairy Jamaluddin juga menafikan dakwaan tersebut.

Menerusi ciapan di twitter, beliau meminta penyebaran berita palsu mengenai perkara itu dihentikan.

Sebuah portal berita sebelum ini melaporkan pihak pengurusan Hospital Serdang bercadang menyenaraikan selebiri media sosial sebagai antara penerima vaksin COVID-19.


24 jam selepas suntikan vaksin COVID-19, PM sihat dan lakukan tugas seperti biasa

PUTRAJAYA, 25 Februari - 24 jam selepas menerima suntikan vaksin COVID-19, Pfizer-BioNTech, Perdana Menteri, Tan Sri Muhyiddin Yassin memaklumkan beliau sihat dan melakukan tugasan seperti biasa.

Menerusi satu hantaran video di Facebook, Tan Sri Muhyiddin berkata, vaksin itu selamat dan meminta rakyat Malaysia mendaftar untuk suntikan melalui aplikasi MySejahtera.

Perdana Menteri berkata beliau akan menerima suntikan dos kedua pada 17 Mac depan.

Semalam, Tan Sri Muhyiddin menjadi individu pertama menerima suntikan vaksin COVID-19 bagi meningkatkan keyakinan rakyat Malaysia.


3,752 kes sembuh berbanding 1,924 kes baharu COVID-19

PUTRAJAYA, 25 Februari - Jumlah kes sembuh kembali mengatasi kes baharu hari ini dengan 3,752 kes sembuh berbanding 1,924 kes baharu.

Sekali gus, menurunkan jumlah kes aktif di bawah 30,000 iaitu 28,837.

12 kes kematian turut direkodkan menjadikan jumlahnya kini 1,100.


PKPD Kampung Darau Awek, Kampung Padang Baloh dan Kampung Lepan Kejor tamat

KUALA LUMPUR, 25 Februari - Menteri Kanan Pertahanan, Datuk Seri Ismail Sabri Yaakob memaklumkan penamatan Perintah Kawalan Pergerakan Diperketatkan (PKPD) di Kampung Darau Awek, Kampung Padang Baloh dan Kampung Lepan Kejor, Pasir Akar, Besut, Terengganu.

Tambah beliau, 3,537 pasukan Task Force Operasi Pematuhan melakukan 68,199 pemeriksaan bagi memantau dan menguatkuasa pematuhan Prosedur Operasi Standard (SOP) di seluruh negara semalam.

Polis menahan 460 individu atas kesalahan ingkar SOP.

Daripada jumlah itu, 388 dikompaun manakala 70 individu direman dan dua dijamin.

Semalam, Op Benteng berjaya menahan 23 orang Pendatang Asing Tanpa Izin (PATI), dua tekong serta merampas 11 kenderaan darat dalam operasi yang diadakan di seluruh negara.


Tiada larangan operasi resort dan inap desa

KUALA LUMPUR, 25 Februari - Tiada larangan membuka operasi perniagaan perhotelan sepanjang pelaksanaan Perintah Kawalan Pergerakan (PKP) 2.0.

Jelas, Menteri Kanan Pertahanan, Datuk Seri Ismail Sabri Yaakob, kesemua perniagaan yang menyediakan khidmat penginapan berbayar termasuk resort dan inap desa (homestay) dibenarkan beroperasi.


Aktiviti mesyuarat, inisiatif, persidangan dan pameran dibenar di kawasan PKP mulai 5 Mac

KUALA LUMPUR, 25 Februari - Kerajaan bersetuju membenarkan mesyuarat, inisiatif, persidangan dan pameran (MICE) di kawasan Perintah Kawalan Pergerakan (PKP) bermula 5 Mac depan dengan mematuhi syarat ditetapkan.

Menteri Kanan Pertahanan, Datuk Seri Ismail Sabri Yaakob bagaimanapun berkata ia perlu mematuhi had 25% kapasiti premis atau tidak melebihi 250 orang.

Kebenaran itu diberikan setelah Ahli Jawatankuasa Teknikal termasuk Kementerian Kesihatan meneliti kesan yang dihadapi penggiat industri.


Ibu bapa dibenar merentas daerah atau negeri hantar anak ke sekolah

KUALA LUMPUR, 25 Februari - Ibu bapa yang perlu merentas daerah atau negeri untuk menghantar anak-anak ke sekolah, tidak perlu mendapatkan surat kebenaran daripada polis.

Menteri Kanan Pertahanan, Datuk Seri Ismail Sabri Yaakob berkata mereka perlu menunjukkan surat yang dikeluarkan pihak sekolah semasa melalui sekatan jalan raya. Kebenaran diberi kerana sesi pembelajaran bersemuka dibuka semula secara berperingkat bermula Isnin ini.

Datuk Seri Ismail Sabri turut memaklumkan kebenaran kepada pemuzik jalanan atau 'buskers' untuk menjalankan aktiviti mereka di kawasan pelaksanaan Perintah Kawalan Pergerakan (PKP) sama seperti di kawasan Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP) dengan syarat mematuhi Prosedur Operasi Standard (SOP) ditetapkan.


Penyebar maklumat tidak sahih berhubung vaksin berdepan tindakan undang-undang

KUALA LUMPUR, 25 Februari - Suruhanjaya Komunikasi dan Multimedia Malaysia tidak teragak-agak untuk mengambil tindakan terhadap mana-mana pihak yang menyebarkan maklumat tidak tepat mengenai vaksin.

Demikian tegas Menteri Komunikasi dan Multimedia, Datuk Saifuddin Abdullah.

Jelas beliau, langkah itu bagi mengelakkan rakyat dipengaruhi maklumat tidak sahih khususnya yang berunsur propaganda anti vaksin.

Beliau juga berharap pihak media terus memainkan peranan melakukan kempen kepentingan vaksin COVID-19 dan hebahan cara mendaftar bagi menerima vaksin itu kepada orang ramai.

Beliau turut memaklumkan, petugas media juga bakal menerima vaksin COVID-19 fasa pertama namun perlu menunggu jadual yang akan dikeluarkan jawatankuasa terlibat.

Datuk Saifuddin ditemui media selepas Program Temu Minda di Angkasapuri.


Program Imunisasi COVID-19 Kebangsaan fasa satu berlangsung secara berperingkat di 532 PPV

PUTRAJAYA, 24 Februari - Proses vaksinasi di bawah Program Imunisasi COVID-19 Kebangsaan (PICK) fasa satu berlangsung secara berperingkat di 532 Pusat Pemberian Vaksin (PPV) di negeri-negeri.

Menteri Penyelaras Program Imunisasi COVID-19 Kebangsaan, Khairy Jamaluddin menjelaskan, ia berikutan bukan semua PPV telah menerima vaksin COVID-19 ketika ini memandangkan jumlah yang diterima daripada pembekal terhad.


Vaksin keluaran Johnson & Johnson masih di peringkat penilaian

PUTRAJAYA, 24 Februari - Menteri Penyelaras Program Imunisasi COVID-19 Kebangsaan (PICK), Khairy Jamaluddin memaklumkan, vaksin keluaran Johnson & Johnson masih dalam peringkat penilaian dan keputusan akan diketahui dalam tempoh terdekat.

Empat vaksin lain yang masih dalam penilaian Bahagian Regulatori Farmasi Negara (NPRA) adalah AstraZeneca, Sinovac, Sputnik-V dan CanSinoBIO.


Lebih 465,000 individu telah mendaftar vaksinasi COVID-19

PUTRAJAYA, 24 Februari - Lebih 465,000 individu seluruh negara telah mendaftar untuk vaksinasi menerusi aplikasi MySejahtera sehingga pukul 2.45 petang tadi.

Menteri Penyelaras Program Imunisasi COVID-19 Kebangsaan (PICK), Khairy Jamaluddin memaklumkan, penerima vaksin akan mendapat pengesahan tarikh dan lokasi Pusat Pemberian Vaksin (PPV) dua minggu sebelum tarikh ditetapkan.

Khairy menegaskan, keutamaan pemberian vaksin pada fasa tiga pula adalah berpandukan zon lokasi tempat tinggal individu terlibat sama ada zon merah, kuning atau hijau sebagaimana yang telah dinyatakan dalam Buku Panduan Program Imunisasi Kebangsaan COVID-19.

Bermula semalam, pendaftaran untuk vaksinasi menerusi aplikasi MySejahtera sudah boleh dilakukan.


Hostel Centennial di Perak dikenakan PKPD bermula esok

KUALA LUMPUR, 24 Februari - Hostel Centennial, Kampung Acheh, Setiawan, Perak dikenakan Perintah Kawalan Pergerakan Diperketatkan (PKPD) bermula esok hingga 10 Mac ini.

Menteri Kanan Pertahanan, Datuk Seri Ismail Sabri Yaakob dalam kenyataannya berkata, pelaksanaan PKPD itu ekoran peningkatan kes COVID-19 secara mendadak dengan kadar kebolehjangkitan tinggi di lokaliti berkenaan.

Sehingga 21 Februari 2021, Kementerian Kesihatan telah melaksanakan sebanyak 349 ujian saringan dan daripada jumlah itu 125 orang didapati positif COVID-19.

Pelaksanaan PKPD itu setelah membuat penilaian risiko bersama pelbagai agensi dalam Jawatankuasa Teknikal PKP.

Ia juga bagi memudahkan KKM melaksanakan saringan secara bersasar ke atas semua penghuni asrama serta mengawal pergerakan dan penularan jangkitan dalam komuniti.

Dalam kenyataan sama, Datuk Seri Ismail Sabri memaklumkan seramai 15,997 warga asing telah menjalani ujian saringan COVID-19.

Daripada jumlah itu, 37 orang didapati positif.

Sehingga kini, sebanyak 1,476 buah klinik telah terlibat dengan program saringan ini.


Program Imunisasi COVID-19 Kebangsaan bermula

PUTRAJAYA, 24 Februari - Program Imunisasi COVID-19 Kebangsaan iaitu program terbesar di Malaysia bermula secara rasmi sebaik Perdana Menteri, Tan Sri Muhyiddin Yassin menjadi individu pertama menerima suntikan vaksin COVID-19.

Vaksin dibawa keluar menggunakan kenderan Kementerian Kesihatan dari Klinik Kesihatan Putrajaya Presint 18 kira-kira pukul 12.50 tengahari dan tiba di Pejabat Kesihatan Daerah (PKD) Putrajaya Presint 11, 10 minit kemudian.

Kesediaan Perdana menteri menjadi individu pertama menerima suntikan tersebut membuktikan bahawa vaksin itu selamat, sekali gus meningkatkan keyakinan rakyat untuk turut menerimanya.

Sebaik tiba di PKD Putrajaya kira-kira pukul 2.25 petang, Tan Sri Muhyiddin melalui lima stesen di Pusat Pemberian Vaksin (PPV) untuk menjalani proses vaksinasi tersebut.

Stesen pertama untuk saringan gejala dan suhu diikuti stesen kedua untuk pendaftaran bagi mengesahkan kehadiran untuk suntikan vaksin COVID-19, stesen ketiga bagi proses konsultasi dan persetujuan imunisasi, stesen keempat bagi menerima suntikan vaksin COVID-19 dan stesen kelima ialah stesen pemerhatian.

Selepas dipantau sekiranya terdapat kesan sampingan suntikan yang diterima beliau daripada Ketua Jururawat Kesihatan, Pusat Kesihatan Daerah Putrajaya Presint 11, Lina Ibrahim, di stesen pemerhatian, Tan Sri Muhyiddin kemudian mengambil janji temu bagi pengambilan dos kedua.

Turut menerima suntikan, Ketua Pengarah Kesihatan, Tan Sri Dr Noor Hisham Abdullah dan empat petugas kesihatan iaitu Pegawai Perubatan Klinik Kesihatan Presint 9, Dr Tan Yee Ling, jururawat Klinik Kesihatan Presint 9, Sheilla Mellissa Sikin, Penolong Pegawai Perubatan Pejabat Kesihatan Putrajaya, Khairul Asraf Mohd Yasin dan pemandu Pejabat Kesihatan Putrajaya, Clement A/L Marai Francis. Terdahulu, sebelum menerima suntikan vaksin, Perdana Menteri melancarkan program imunisasi kebangsaan dan pendaftaran vaksin melalui aplikasi MySejahtera.

Kerajaan menyasarkan 80% populasi negara ini atau 26.5 juta individu menerima vaksin yang akan diberikan secara percuma dalam tiga fasa.

Sebelum ini Perdana Menteri menawarkan diri sebagai penerima pertama vaksin bagi membuktikan bahawa ia selamat sekali gus untuk menggalakkan lebih ramai rakyat tampil secara sukarela menerima vaksin COVID-19.


Selepas 13 hari, akhirnya kes aktif atasi kes sembuh

PUTRAJAYA, 24 Februari - Selepas 13 hari, jumlah kes baharu hari ini kembali mengatasi kes sembuh.

Kes baharu hari ini, 3,545 kes manakala kes sembuh, 3,331 kes.

Sekali gus, menjadikan jumlah kes aktif meningkat 202 kes menjadi 30,677.

Negeri Sembilan merekodkan kes baharu tertinggi, 1,392 manakala Selangor kedua dengan 581 kes.

12 kes kematian baharu turut direkodkan menjadikan jumlah kumulatif kes kematian, 1,088 kes.


Beberapa negeri di Semenanjung Malaysia mula terima bekalan vaksin

24 Februari - Perkembangan terkini penghantaran bekalan vaksin di Malaysia.

Ketika ini lima negeri iaitu Negeri Sembilan, Melaka, Perak, Kedah dan Pahang mengesahkan sudah memperoleh bekalan vaksin COVID-19 Pfizer BioNTech pada hari ini.

Dilaporkan kesemua bekalan berkenaan selamat disimpan di Pusat Simpanan Vaksin (PSV) masing-masing.

Di Negeri Sembilan, bekalan yang tiba menerusi van logistik DHL telah ditempatkan ke Klinik Kesihatan Seremban 2 serta Hospital Tampin yang menjadi tempat simpanan PSV.

Menurut Ketua Polis Negeri Sembilan, Datuk Mohamad Mat Yusop, proses penghantaran berjalan lancar dan selamat dibawa ke dua PSV ditetapkan.

Dalam pada itu, beliau turut menyasarkan 80% daripada 5,123 pegawai dan anggotanya akan mendapatkan suntikan vaksin tersebut.

Kawalan keselamatan terus dipertingkatkan di Perak apabila beberapa anggota polis turut ditempatkan di PSV sebaik bekalan tiba pada pukul 12.37 tengah hari tadi.

Perkara tersebut dimaklumkan Ketua Polis Negeri, Datuk Mior Faridalathrash Wahid selepas melakukan tinjauan ketibaan konvoi membawa bekalan vaksin dari Pulau Pinang ke Ipoh di Plaza Tol Jelapang arah selatan.

Terdahulu, konvoi singgah di PSV Hospital Taiping sebelum tiba di Hospital Raja Permaisuri Bainun (HRPB) Ipoh diiringi kawalan ketat pihak polis.  Bekalan vaksin di Perak turut dihantar ke Hospital Teluk Intan dan Hospital Angkatan Tentera Pangkalan TLDM Lumut.

Sementara itu, di Melaka sejumlah 8,190 daripada 11,000 dos vaksin COVID-19 Pfizer-BioNTech telah diterima pada fasa pertama penghantaran bekalan ke negeri berkenaan.

Kesemua bekalan itu tiba dengan selamat pada pukul 11.55 pagi tadi di Hospital Melaka.

Menurut Exco Kesihatan dan Antidadah negeri, Datuk Rahmad Mariman baki bekalan vaksin berkenaan dijadual tiba pada Jumaat ini.  Tambah beliau terdapat 24 PPV dibuka membabitkan tiga hospital serta klinik kesihatan bagi fasa pertama di negeri berkenaan.  Dalam pada itu, beliau menyeru orang ramai untuk tidak melepaskan peluang untuk menerima vaksin berkenaan dalam usaha memutuskan rantaian pandemik COVID-19.

Pusat Simpanan Vaksin (PSV) di Kedah mula menerima bekalan Vaksin COVID-19.

Timbalan Ketua Polis Kedah Datuk Mohd Roze Shaari berkata, bekalan berkenaan selamat dibawa dari Pulau Pinang.

Beliau turut memaklumkan bekalan vaksin untuk Langkawi akan dihantar melalui perkhidmatan feri RoRo di Jeti Kuala Perlis, Perlis pada esok.

Terdahulu, beliau memaklumkan sejumlah 15 pegawai polis telah ditugaskan mengiringi kenderaan yang membawa vaksin tersebut oleh pembekal Pfizer BioNTech melalui Plaza Tol Alor Setar Utara.  Proses vaksinasi di Kedah akan dilaksanakan Ahad ini dengan Menteri Besarnya Muhammad Sanusi Md Nor akan menjadi individu pertama menerima suntikan di negeri berkenaan.

Pahang pula menerima sejumlah 23,500 dos untuk diberikan kepada 11,700 petugas barisan hadapan daripada pelbagai jabatan dan agensi.

Menteri Besarnya, Datuk Seri Wan Rosdy Wan Ismail berkata, seramai 100 petugas barisan hadapan termasuk beliau sendiri berada dalam kalangan kumpulan pertama akan diberi suntikan vaksin pada Jumaat ini.  Pada fasa pertama ini, sebanyak 9,360 dos dihantar ke Hospital Tengku Ampuan Afzan (HTAA) Kuantan, 4,680 dos di Hospital Kuala Lipis, Hospital Temerloh (4,680 dos), Hospital Rompin (3,510) dan Hospital Bentong (1,170 dos).


Vaksin COVID-19: PM zahir rasa syukur

PUTRAJAYA, 24 Februari- Perdana Menteri, Tan Sri Muhyiddin Yassin menzahirkan rasa syukur setelah menerima vaksin COVID-19.

Beliau berkongsi luahan itu ketika ditemui di Pusat Kesihatan Daerah Putrajaya, Presint 11.

Dalam pada itu, Tan Sri Muhyiddin turut menyeru semua pihak supaya mendukung usaha program imunisasi bagi memutuskan rantaian wabak COVID-19.

"Saya merayu kepada seluruh rakyat Malaysia dan kepada yang tinggal di negara ini untuk tampil mendaftar di aplikasi MySejahtera bagi mendapatkan suntikan vaksin COVID-19."

"Marilah kita bersama-sama mendukung usaha untuk bebaskan negara kita daripada wabak COVID-19."

Ditanya perasaan ketika menerima suntikan tersebut, beliau dengan gaya bersahaja menyatakan bahawa ianya tidak sakit.

"Tidak sakit, sangat pantas dan hanya seperti suntikan biasa. Usah risau, marilah tampil."

Respon tersebut disambut mesra oleh orang ramai yang menonton.


Tan Sri Muhyiddin Yassin terima suntikan vaksin COVID-19

PUTRAJAYA, 24 Februari - Perdana Menteri, Tan Sri Muhyiddin Yassin hari ini menjadi individu pertama dalam negara menerima suntikan vaksin COVID-19.

Ia sekali gus menandakan bermulanya Program Imunisasi COVID-19 Kebangsaan yang menyasar untuk memberikan imunisasi secara percuma kepada penduduk negara ini, baik rakyat tempatan mahupun warga asing.

Perdana Menteri menerima suntikan dos pertama vaksin jenis Pfizer-BioNTech di Pusat Kesihatan Daerah Putrajaya, Presint 11.

Pusat Kesihatan tersebut merupakan antara Pusat Pemberian Vaksin (PPV) yang dikenal pasti bagi program imunisasi terbesar negara itu.

Turut menerima suntikan pertama dan merupakan antara yang terawal menerima vaksinasi dalam program imunisasi itu ialah Ketua Pengarah Kesihatan Tan Sri Noor Hisham Abdullah dan empat petugas Kementerian Kesihatan (KKM).

Empat petugas KKM itu ialah Dr Tan Yee Ling, Sheilla Mellissa Sikin, Khairul Asraf Mohd Yasin dan Clement a/l Marai Francis.

Vaksin Pfizer-BioNTech perlu disuntik dua kali dengan suntikan kedua pada hari ke-21 selepas suntikan pertama.

Turut berada di PPV itu ialah Menteri Kesihatan Datuk Seri Dr Adham Baba dan Menteri Penyelaras Program Imunisasi COVID-19 Kebangsaan yang juga Menteri Sains, Teknologi dan Inovasi, Khairy Jamaluddin Abu Bakar.

Tan Sri Muhyiddin kemudiannya melancarkan pendaftaran program vaksinasi menerusi MySejahtera yang akan memudah cara proses pendaftaran bagi menerima vaksin.

Pendekatan kerajaan melalui program imunisasi yang dilaksana melalui tiga fasa itu adalah untuk memastikan sekurang-kurangnya 80% penduduk dewasa Malaysia menerima vaksin menjelang Februari 2022.


Vaksin COVID-19: Orang ramai perlu bersedia terima suntikan demi kesejahteraan

KUALA LUMPUR, 24 Februari- Orang ramai perlu bersedia untuk menjadi penerima vaksin demi menjamin keselamatan dan kesihatan diri seiring pelaksanaan program imunisasi COVID-19 Kebangsaan.Aplikasi My Sejahtera juga kini memaparkan pengesahan pendaftaran vaksinasi untuk rakyat Malaysia.

Pakar Perubatan Kesihatan Awam Kementerian Kesihatan, Dr Saidatul Norbaya Buang, menyarankan orang awam agar membuat pendaftaran melalui aplikasi tersebut.

"Kemaskini aplikasi My Sejahtera kini ada memaparkan ikon vaksinasi."

"Penduduk di negara ini perlu membuat persediaan, mendaftar dan mengemaskini aplikasi My Sejahtera."

Tambah Dr Saidatul, imunisasi vaksin COVID-19 memerlukan sokongan orang ramai sebagai langkah negara dalam mengurangkan penularan wabak berkenaan.80 peratus penduduk di negara ini disasarkan untuk mengambil vaksin.Beliau berkata demikian secara dalam talian ketika menjadi tetamu program Selamat Pagi Malaysia.


COVID-19: Majikan perlu tegas, turunkan kes kluster tempat kerja

KUALA LUMPUR, 24 Februari- Majikan perlu bertanggungjawab dalam memastikan pematuhan Prosedur Operasi Standard (SOP) dipatuhi bagi menurunkan jumlah kes kluster tempat kerja.Timbalan Ketua Pengarah (Operasi) Jabatan Tenaga Kerja Semenanjung Malaysia (JTKSM), Mohd Asri Abdul Wahab berkata SOP di tempat kerja ketika ini dilihat memadai.

"Kita semua mahu melandaikan keluk jangkitan COVID-19 dan terdapat penularan yang berpunca daripada tempat kerja."

"SOP sepatutnya dipatuhi dan elakkan kesesakan di tempat kerja."

Tambah beliau lagi, penguatkuasaan Akta Standard Minimum Perumahan, Penginapan dan Kemudahan Pekerja 1990 [Akta 446] yang baru sahaja melalui pindaan di bawah Ordinan Darurat, diguna pakai dalam melaksanakan pemeriksaan terhadap majikan.Sabit kesalahan, majikan boleh didenda sehingga RM200,000 atau penjara sehingga tiga tahun atau kedua-duanya.


Vaksin COVID-19: Warga FELDA diminta terima dengan hati terbuka

BENTONG, 24 Februari- Pergerakan Kami Anak Felda (KAF) Wilayah Mempaga menyokong pemberian suntikan vaksin COVID-19.Mereka turut meminta masyarakat Felda agar menerima suntikan itu dengan hati terbuka tanpa dipengaruhi dengan gerakan antivaksin.Pengerusinya, Datuk Amizar Abu Adam berkata, vaksin COVID-19 telah melalui pelbagai fasa klinikal.Malah pengambilannya menurut Islam adalah harus sebagai usaha memutuskan rantaian virus pandemik berkenaan.

Sehubungan itu beliau menggesa kepada semua peneroka dan ahli keluarga mereka supaya mengambil tindakan segera apabila proses pendaftaran penerima vaksin dibuka.


MB Johor jadi individu pertama terima vaksin COVID-19 di negeri itu

JOHOR, 24 Feb - Di Johor, Menteri Besar, Datuk Hasni Mohammad, bakal menjadi individu pertama menerima suntikan vaksin COVID 19. Persetujuan yang turut disertai Barisan Exco Kerajaan Negeri, adalah untuk meningkatkan keyakinan rakyat khususnya di Johor mengenai keselamatan suntikan vaksin.

Menerusi satu kenyataan, Datuk Hasni memaklumkan, kerajaan negeri juga telah mengenal pasti pusat vaksinasi setiap daerah, dengan penglibatan kakitangan Jabatan Kesihatan Negeri, sebagai persediaan melaksanakan Program Imunisasi COVID 19 Kebangsaan.  Program terbabit membolehkan rakyat negeri menjalani kehidupan dengan lebih yakin dan selamat, serta melindungi diri, keluarga dan masyarakat.  Selain itu, pemberian vaksin juga menyumbang kepada usaha pembukaan semula sempadan Malaysia – Singapura, dengan harapan ekonomi Johor dapat pulih lebih awal berbanding negeri – negeri lain.


8,000 Petugas barisan hadapan di Perlis terima vaksin 1 Mac

KANGAR, 24 Feb - Di Perlis 8,000 petugas barisan hadapan akan menjadi penerima pertama vaksin di negeri itu 1 Mac nanti.

Menurut Menteri Besar Perlis; Datuk Seri Azlan Man proses pemberian vaksin di Perlis dilakukan di empat lokasi iaitu Klinik Kesihatan Kampung Gial dan Hospital Tuanku Fauziah di Kangar serta Klinik Kesihatan Berseri dan Felda Chuping di Padang Besar.

Fasa kedua pemberian vaksin pula akan bermula April hingga Ogos.


Vaksin COVID-19: MB Perak sertai petugas barisan hadapan

IPOH, 24 Feb - Turut menjadi antara penerima awal Menteri Besar Perak; Datuk Saarani Mohamad.

Beliau akan bersama lebih 34,000 lagi individu di negeri terbabit yang akan menerima vaksin dalam fasa pertama.

Untuk fasa pertama, seramai 34,743 individu akan menerima suntikan vaksin di Perak bermula 1 Mac ini.

Setakat ini lebih 60 peratus petugas barisan hadapan telah menyatakan persetujuan untuk menerima suntikan.

Datuk Saarani ditemui selepas mengiringi Sultan Perak, Sultan Nazrin Muizzuddin Shah berangkat melawat Pusat Pemberian Vaksin (PPV) di Stadium Indera Mulia, Ipoh.  PPV Stadium Indera Mulia mempunyai empat bilik vaksinasi dan lapan vaksinator yang mampu memberi suntikan kepada 800 penerima dalam sehari.


Perlukan tempoh setahun untuk capai 'Imuniti Kelompok'

PUTRAJAYA, 24 Feb - Negara memerlukan tempoh sekurang-kurangnya setahun untuk mencapai 'imuniti kelompok' melalui Pelan Imunisasi Kebangsaan COVID-19.

Menteri Sains. Teknologi dan Inovasi Khairy Jamaluddin menyatakan nya semasa Program Bicara Naratif secara maya malam tadi mengenai sasaran program vaksinasi terbesar di negara ini.

Imuniti kelompok negara dijangka dapat dicapai pada fasa ketiga program imunisasi kebangsaan COVID-19.

Beliau yang juga Menteri penyelaras Program Imunisasi COVID-19 Kebangsaan berkata, kerajaan sentiasa memastikan hanya vaksin terbaik, selamat, berkualiti dan efektif sahaja diberikan kepada rakyat.

Hari ini, pukul 2.30 petang Perdana Menteri, Tan Sri Muhyiddin Yassin akan menerima suntikan pertama vaksin COVID-19 bersama barisan hadapan negara di Putrajaya


Wanita hamil tidak diberi suntikan Vaksin

PUTRAJAYA, 24 Feb - Bagi wanita hamil Jawatankuasa Khas Jaminan Akses Bekalan Vaksin COVID-19 menetapkan, golongan itu tidak diberikan vaksin.

Ketetapan itu, selaras saranan Pertubuhan Kesihatan Sedunia (WHO).


Ingkar SOP PKP : Jumlah maksimum kompaun RM1,000 boleh dirayu

KUALA LUMPUR, 23 Februari - RM1,000 merupakan jumlah maksimum kompaun bagi kesalahan ingkar Prosedur Operasi Standard (SOP) mengikut Akta 342.

Namun, Menteri Kanan Pertahanan, Datuk Seri Ismail Sabri Yaakob berkata, orang ramai boleh membuat rayuan bagi mengurangkan kompaun atas sebab-sebab munasabah.

Terdahulu, beliau mengulas isu kekeliruan larangan rentas daerah melibatkan kawasan dikenakan Perintah Kawalan Pergerakan Bersyarat (PKPB).

Menurutnya, Majlis Keselamatan Negara menggunakan pengertian sempadan daerah mengikut kawasan pentadbiran pejabat daerah dan bukan mengikut daerah pentadbiran PDRM.


Sektor perhotelan tidak pernah dihalang beroperasi di kawasan dikenakan PKP, PKPB dan PKPP

KUALA LUMPUR, 23 Februari - Kerajaan tidak pernah menghalang sektor perhotelan untuk beroperasi termasuk di semua kawasan dikenakan Perintah Kawalan Pergerakan (PKP), Perintah Kawalan Pergerakan Bersyarat (PKPB) atau Perintah Kawalan Pergerakan Pemulihan (PKPP).

Berdasarkan Prosedur Operasi Standard (SOP) terkini Majlis Keselamatan Negara, aktiviti pelancongan di kawasan pelaksanaan PKPB dan PKPP dibenarkan bagi pelanggan dalam daerah yang sama.

Menteri Kanan Pertahanan, Datuk Seri Ismail Sabri Yaakob memaklumkan keputusan membenarkan pengoperasian sektor berkenaan dibuat berdasarkan keperluan dan situasi semasa demi membantu rakyat dan perniagaan menjana pendapatan.


Kerajaan belum bercadang benarkan rentas negeri di seluruh negara

KUALA LUMPUR, 23 Februari - Menteri Kanan Pertahanan, Datuk Seri Ismail Sabri Yaakob memaklumkan kerajaan masih belum bercadang untuk membenarkan rentas negeri di seluruh negara termasuk negeri berstatus Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP).

Sebarang keputusan akan diumumkan dua hari sebelum tamat tempoh PKP, PKPB dan PKPP pada 4 Mac depan.

Tambah beliau, larangan merentas daerah dan negeri yang dilaksanakan kerajaan berjaya menurunkan kes harian positif COVID-19.


Kepatuhan SOP tinggi bantu penurunan kes harian COVID-19

KUALA LUMPUR, 23 Februari - Kadar pematuhan Prosedur Operasi Standard (SOP) yang tinggi dalam kalangan rakyat antara penyumbang kepada penurunan kes harian COVID-19.

Justeru Menteri Kanan Pertahanan, Datuk Seri Ismail Sabri Yaakob menyeru rakyat agar sentiasa peka bagi membantu memutuskan rantaian COVID-19.

Tambahnya, data daripada Kementerian Kesihatan menunjukkan salah satu faktor penurunan kes harian adalah langkah kerajaan mengawal pergerakan rentas daerah dan negeri.

Beliau turut memetik kajian dijalankan Universiti Teknologi MARA (UiTM) untuk tempoh Ogos 2020 hingga bulan ini juga mendapati kadar pematuhan SOP dan norma baharu dalam kalangan rakyat adalah tinggi.


13 kluster baharu dikesan

PUTRAJAYA, 23 Februari - 13 kluster baharu COVID-19 dikenal pasti hari ini membabitkan 11 kluster berkaitan tempat kerja dan dua kluster komuniti.

Ketua Pengarah Kesihatan, Tan Sri Dr Noor Hisham Abdullah berkata, kluster itu dikesan di Johor, Selangor, Kuala Lumpur, Negeri Sembilan, Kedah, Sabah dan Sarawak.

Empat kluster tempat kerja dikesan di Johor melibatkan Kluster Tapak Bina Digital Lapan, Jalan Wawasan 16, Jalan Cyber Sembilan dan Jalan Tebrau Pandan.

Manakala di Selangor, tiga kluster tempat kerja dikesan iaitu Kluster Jalan Damai, Kluster Jalan Serendah dan Kluster Subang Tiga.

Di Kuala lumpur, terdapat dua kluster tempat kerja iaitu Kluster Jalan Setiawangsa dan Jalan Bayam.

Selain itu, Kluster Tapak Bina Jalan Ekar di Negeri Sembilan dan Kluster Jalan PKNK 3/3 di Kedah.

Dua kluster komuniti pula melibatkan Kluster Taman Mawar di Sabah dan Kluster Jalan Muhibbah di Sarawak.


Jumlah kes sembuh harian COVID-19 atasi kes baharu untuk 13 hari berturut-turut

PUTRAJAYA, 23 Februari - Buat hari ke-13 berturut-turut, jumlah kes sembuh harian COVID-19 mengatasi kes baharu.

Kes sembuh hari ini, 4,055 kes manakala kes baharu 2,468 kes.

Sekali gus, menjadikan jumlah kes aktif turun kepada 30,475.

14 kes kematian baharu turut direkodkan menjadikan jumlah kumulatif kes kematian 1,076 kes.


55,539 guru kategori berisiko tinggi dipertimbangkan fasa pertama Program Imunisasi COVID-19 Kebangsaan

PUTRAJAYA, 23 Februari - 55,539 guru yang dikategorikan sebagai berisiko tinggi turut dimasukkan dalam senarai fasa satu Program Imunisasi COVID-19 Kebangsaan.

Jelas Menteri Sains, Teknologi dan Inovasi, Khairy Jamaluddin, pertimbangan itu dibuat selepas pihaknya menerima senarai daripada Kementerian Pendidikan.

Kementerian Pendidikan menetapkan sesi persekolahan bersemuka bagi murid prasekolah, Tahun Satu dan Dua bermula 1 Mac ini manakala murid Tahun Tiga hingga Enam pada 8 Mac.

Untuk sekolah menengah pula, sesi pembelajaran bersemuka akan bermula pada 4 April kecuali bagi pelajar Tingkatan Lima yang akan memulakan persekolahan mereka pada 8 Mac.

Dalam perkembangan lain, Khairy Jamaluddin menafikan dakwaan, orang asli dipaksa mengambil vaksin COVID-19.

Tegasnya, pengambilan vaksin tersebut adalah secara sukarela.


Vaksin Comirnaty rangsang pembentukan antibodi COVID-19

KUALA LUMPUR, 23 Februari - Esok, Perdana Menteri, Tan Sri Muhyiddin Yassin akan menjadi rakyat Malaysia pertama menerima suntikan vaksin COVID-19 iaitu vaksin Comirnaty keluaran Pfizer.

Detik itu menandakan bermulalah Program Imunisasi COVID-19 Kebangsaan yang bakal menjadi program vaksinasi terbesar negara.

Namun masih wujud persoalan, apakah ia mempunyai kesan sampingan selepas seseorang disuntik.

Apakah benar ia boleh mengubah genetik atau DNA dalam tubuh.

Wartawan Mohan Chinnasamy punya perincian dan jawapannya.

Vaksin Comirnaty menggunakan teknologi vaksin jenis mRNA.

Vaksin mRNA terdiri daripada jujukan genetik yang diselaputi oleh bahan yang boleh melindungi mRNA daripada tindak balas enzim di dalam badan dan memastikan mRNA dapat memasuki sel imun tertentu seperti sel dendritik dan makrofaj di dalam nodul limpa yang berdekatan kawasan suntikan.

Vaksin mRNA akan menterjemahkan jujukan genetik untuk menghasilkan protein tertentu COVID-19 yang unik yang dikenali sebagai 'spike protein'.

'Spike protein' ini boleh merangsang imuniti badan tanpa menyebabkan penyakit.

Vaksin mRNA akan dimusnahkan oleh enzim di dalam sel selepas 'spike protein' dihasilkan.

Jujukan mRNA ini tidak memasuki nukleus dan tidak melibatkan bahan genetik DNA di dalam sel.

'Spike protein' yang dihasilkan oleh vaksin mRNA akan merangsang pembentukan antibodi yang spesifik terhadap COVID-19 dan boleh bertindak balas sekiranya terdapat jangkitan COVID-19 pada masa akan datang.

Antara persoalan yang timbul di pemikiran masyarakat ialah bolehkah vaksin Comirnaty mengubah DNA atau genetik seseorang?

Timbalan Ketua Pengarah (Penyelidikan dan Teknikal), Kementerian Kesihatan Malaysia (KKM), Datuk Dr. Hishamshah Mohd Ibrahim menyatakan, merujuk kepada biologi, mRNA berada di sytoplasma dan bukan di dalam nukleus sementara nukleus berada di tempat DNA manakala mRNA perlu berada di dalam plasma dan ia tidak boleh masuk ke dalam nukleus serta mengubah DNA. Oleh sebab itu, ia merupakan satu mitos yang gagal.

Selain itu, timbul juga persoalan, apakah ada kesan sampingan pengambilan vaksin berkenaan seperti yang ditularkan di media sosial?

Jelas Datuk Dr. Hishamshah, kesan sampingan itu merupakan reaksi badan kita kepada vaksin sama seperti reaksi badan terhadap virus COVID-19. Tetapi dalam proses vaksinasi, kita tidak menerima virus COVID-19 sebaliknya apa yang diberi di dalam vaksin itu hanya jujukan genetik virus tersebut dan ia tidak akan menyebabkan penyakit, sebaliknya respon atau reaksi itulah yang dipanggil kesan sampingan.

Pengambilan vaksin Comirnaty jelas tidak memberikan sebarang kesan negatif kepada tubuh badan dan ia telah terbukti secara saintifik.

Ingat, bukan diri kita sahaja yang selamat dengan pengambilan vaksin ini, kita juga akan memastikan orang lain turut selamat.


KKM sudah sedia laksana Program Imunisasi COVID-19 Kebangsaan

PUTRAJAYA, 23 Februari - 532 lokasi dikenalpasti sebagai pusat pemberian vaksin (PPV) di seluruh negara.

Menurut Menteri Kesihatan, Datuk Seri Dr Adham Baba pelaksanaan pemberian vaksin COVID-19 di PPV akan melibatkan lapan jenis PPV iaitu kategori 1 hingga 8.

Jelasnya kategori tersebut diklasifikasi sedemikian berdasarkan bilangan anggota dan keluasan sesuatu tempat.

Beliau berkata demikian dalam sidang media selepas Simulasi Program Imunisasi COVID-19 Peringkat Kebangsaan di Putrajaya.

Beliau menambah dengan kejayaan simulasi ini, Kementerian Kesihatan bersedia untuk melaksanakan pemberian suntikan vaksin yang akan dilancarkan esok.


Wanita hamil belum boleh terima vaksin COVID-19

PUTRAJAYA, 23 Februari - Jawatankuasa Khas Jaminan Akses Bekalan Vaksin COVID-19 mengekalkan ketetapan bahawa wanita mengandung belum boleh diberikan vaksin COVID-19.

Menurut Menteri Kesihatan Datuk Seri Dr. Adham Baba, kementeriannya akan terus mengguna pakai garis panduan jawatankuasa itu selaras saranan Pertubuhan Kesihatan Sedunia (WHO).


Pelan Tindakan Perpaduan Negara 2021-2025 bakal dilancar pada April

ANGKASAPURI, 23 Februari - Kementerian Perpaduan Negara bakal melancarkan Pelan Tindakan Perpaduan Negara 2021-2025 pada April ini bagi memelihara, mengukuh serta meningkat perpaduan masyarakat.

Menterinya, Datuk Halimah Mohamed Sadique berkata penyediaan pelan bersifat inklusif dan holistik itu berdasarkan Dasar Perpaduan Negara dan Rangka Tindakan Perpaduan Negara 2021-2030.

Pelan ini bakal memandu pelaksanaan hala tuju negara merentasi pelbagai kementerian serta agensi terbabit bagi menggerakkan usaha ke arah penyatuan dan integrasi nasional.

Beliau ditemui selepas menjadi tetamu Selamat Pagi Malaysia di Angkasapuri.

DPN dan Rangka Tindakan (Blueprint) Perpaduan Negara dilancar Perdana Menteri pada 15 Februari lalu berlandaskan kepada Perlembagaan Persekutuan dan Rukun Negara.


182,520 dos tambahan vaksin COVID-19 diterima esok

PUTRAJAYA, 23 Februari - Malaysia akan menerima 182,520 dos tambahan vaksin COVID-19 jenis Pfizer BioNTech esok.

Menteri Teknologi, Sains dan Inovasi Khairy Jamaluddin memaklumkan dos tambahan itu akan dihantar ke negeri-negeri yang masih belum menerima vaksin.

Beliau berkata demikian selepas Simulasi Program Imunisasi COVID-19 Peringkat Kebangsaan yang diadakan di Putrajaya.

Sehingga 21 Februari lalu, seramai 572,588 petugas barisan hadapan telah berdaftar untuk menerima vaksin COVID-19 pada fasa pertama.

Jumlah tersebut termasuk petugas di sektor kesihatan dan bukan kesihatan.

Selain itu 55,539 guru di seluruh negara turut dimasukkan dalam senarai fasa satu program imunisasi COVID-19 kebangsaan.

Jelas Khairy Jamaluddin, guru terlibat merupakan kategori berisiko tinggi yang mempunyai komobiliti.

Dalam perkembangan lain, Khairy menafikan dakwaan orang asli dipaksa mengambil vaksin COVID-19.

Tegasnya, pengambilan vaksin tersebut adalah secara sukarela.

Beliau juga berharap aktivis dan pertubuhan badan bukan kerajaan memainkan peranan yang bertanggungjawab untuk tidak menakutkan mana-mana komuniti atau masyarakat.


Penilaian semula dilakukan Geopark Lembah Kinta

IPOH, 23 Feb - Geopark Lembah Kinta yang telah diiktiraf pada 2018 sebagai Geopark Kebangsaan akan dinilai semula tahun ini.

Menurut Menteri Tenaga dan Sumber Asli, Datuk Seri Dr Shamsul Anuar Nasarah penilaian itu dibuat bagi menentukan sama ada ia dapat dikekalkan sebagai geopark atau boleh diangkat kepada Geopark Antarabangsa.

Dalam pada itu Lembah Lenggong dirancang dijadikan sebagai Geopark Kebangsaan kedua di Perak dan mengangkatnya sebagai Lembah Geopark Antarabangsa menjelang tahun 2025.

Datuk Seri Dr Shamsul ditemui selepas melawat Geotapak Gunung Lang di Geopark Lembah Kinta.


Laksana dan urus peruntukan spektrum 5G

PUTRAJAYA, 23 Feb - Syarikat tujuan khas SPV di bawah Kementerian Kewangan Diperbadankan, MOF Incorporated akan menjadi entiti yang melaksana dan menguruskan peruntukan spektrum 5G di negara ini.

Pengerusi Suruhanjaya Komunikasi dan Multimedia Malaysia MCMC, Dr Fadhlullah Suhaimi Abdul Malek menjelaskan, SPV tersebut akan menjadi pemilik tunggal dan mengeluarkan lesen pemilikan spektrum 5G kepada penyedia perkhidmatan.

Pendekatan itu dapat memastikan pelaksanaan spektrum 5G yang lebih cekap dan jimat.

SPV tersebut masih tertakluk di bawah kawal selia MCMC.

Pihaknya akan memastikan setiap penyedia perkhidmatan telekomunikasi menikmati akses yang terbuka dan adil serta harga yang kompetitif dan telus.

Setakat ini, tiga spektrum yang akan diuruskan oleh SPV berkenaan merangkumi jalur frekuensi 700MHz, 3.5GHz dan 28GHz.


Malaysia akan lancar Makmal Uji Keselamatan Siber 5G pertama

PUTRAJAYA, 23 Feb - Malaysia akan melancarkan Makmal Uji Keselamatan Siber 5G pertama di Asia Tenggara.

Ia mendapat kerjasama Agensi Pakar Keselamatan Siber Nasional, CyberSecurity, Huawei Technologies (Malaysia) dan Celcom Axiata Bhd.

Penyediaan dan pengurusan infrastruktur 5G oleh entiti khusus milik kerajaan membolehkan agihan telus dan saksama kepada syarikat telekomunikasi. Perkongsian infrastruktur juga membolehkan syarikat telekomunikasi menyediakan perkhidmatan lebih luas dan menjimatkan.Menteri Komunikasi dan Multimedia Datuk Saifuddin Abdullah berkata, pendekatan itu akan melonjakkan penggunaan 5G dengan lebih cepat sekaligus meningkatkan keupayaan dalammencetuskan lebih banyak inovasi.Syarikat telekomunikasi juga dapat menumpukan perhatian kepada usaha memperluas liputan gentian optik, selain memantapkan liputan 4G ke seluruh negara khususnya di kawasan luar bandar.


Terengganu mohon rentas daerah dibenarkan, Industri pelancongan semakin tenat

KUALA TERENGGANU, 23 Feb - Terengganu memohon agar pergerakan rentas daerah dibenarkan untuk kawasan dikenakan Perintah Kawalan Pergerakan Bersyarat (PKPB).

Sekiranya diluluskan kerajaan negeri yakin, sektor pelancongan domestik dan perhotelan dapat kembali bernafas.

Menurut Pengerusi Jawatankuasa Pelancongan, Kebudayaan, dan teknologi digital Negeri, Ariffin Deraman sekiranya rentas daerah dibenarkan, sektor pelancongan mampu melonjak sehingga 30 peratus.

Ketika ini hanya 10 peratus kadar penginapan di hotel direkodkan sejak sektor itu dibenarkan beroperasi.

Ariffin ditemui selepas menyampaikan bantuan ekonomi rakyat terengganu kepada 147 penggiat pelancongan di Kuala Terengganu.


'PICK' bermula Rabu ini sasar 80% penduduk dewasa Malaysia terima vaksin menjelang Februari 2022

KUALA LUMPUR, 22 Februari - Bertema 'Lindung Diri, Lindung Semua', fasa pertama Program Imunisasi COVID-19 Kebangsaan atau singkatannya 'PICK' akan bermula Rabu ini melibatkan seramai 571,802 petugas barisan hadapan.

'PICK' disifatkan sebagai program vaksinasi terbesar dalam sejarah negara ke arah mencapai matlamat memastikan 80% daripada keseluruhan populasi mendapat vaksin demi mencapai imuniti kelompok.

Timbalan Menteri Sains, Teknologi dan Inovasi, Datuk Ahmad Amzad Hashim mahu orang ramai mengambil peranan mendaftar menjadi penerima vaksin secara sukarela demi kesejahteraan diri dan orang sekeliling.

Dalam pada itu beliau turut menegaskan penerimaan vaksin bukannya tiket untuk mengabaikan pematuhan Prosedur Operasi Standard (SOP).

Ini kerana kesan optimum hanya dapat dilihat apabila ketiga-tiga fasa program vaksinasi selesai.

Orang ramai diminta melayari laman vaksincovid.gov.my untuk sebarang maklumat terkini berkenaan program 'PICK' atau ikuti Jawatankuasa Khas Jaminan Akses Bekalan Vaksin (JKJAV) menerusi laman sosial Facebook, Twitter dan Instagram.

Beliau menjelaskan perkara tersebut menerusi temubual eksklusif bersama RTM.


509 ditahan ingkar SOP PKP

KUALA LUMPUR, 22 Februari - Menteri Kanan Pertahanan, Datuk Seri Ismail Sabri Yaakob memaklumkan 509 individu ditahan atas kesalahan ingkar Prosedur Operasi Standard (SOP) Perintah Kawalan Pergerakan (PKP) semalam.

Daripada jumlah itu, 466 dikompaun, 39 direman manakala empat lagi individu dijamin.

Kesalahan ingkar SOP rentas daerah atau negeri tanpa kebenaran, tertinggi dicatatkan dengan 120 kes manakala kesalahan gagal menyediakan peralatan merekod butiran diri dan pelanggan, 111 kes.

Kesalahan lain termasuk tiada penjarakan fizikal, aktiviti perjudian, tidak memakai pelitup muka dan aktiviti pusat hiburan.

Op Benteng menyaksikan 16 orang Pendatang Asing Tanpa Izin (PATI) ditangkap manakala sembilan lagi diusir.

Selain itu, lima buah kenderaan darat dirampas.


PKPD Kampung Emperoh Jambu dan Kampung Tanah Merah bermula esok

KUALA LUMPUR, 22 Februari - Perintah Kawalan Pergerakan Diperketatkan (PKPD) dilaksanakan di Kampung Emperoh Jambu, Padawan, Kuching, Sarawak dan Kampung Tanah Merah, Kota Marudu, Sabah bermula tengah malam ini sehingga 8 Mac 2021.

Menteri Kanan Pertahanan, Datuk Seri Ismail Sabri Yaakob menerusi kenyataan memaklumkan ia berikutan peningkatan kes secara mendadak dengan kadar kebolehjangkitan yang tinggi di lokaliti berkenaan.

Pelaksanaan itu bagi memudahkan Kementerian Kesihatan Malaysia (KKM) melakukan saringan bersasar ke atas penduduk sekaligus mengawal jangkitan dalam komuniti.

Sehingga kini, sebanyak 60 kes positif COVID-19 dilaporkan di Kampung Emperoh Jambu, Padawan manakala Kampung Tanah Merah, Kota Marudu merekodkan 57 kes positif.


PM tinjau kesiapsiagaan Program Imunisasi COVID-19 Kebangsaan

PUTRAJAYA, 22 Februari - Perdana Menteri, Tan Sri Muhyiddin Yassin mengadakan lawatan ke Institut Kanser Negara (IKN) bagi meninjau kesiapsiagaan fasiliti berkenaan untuk melaksanakan Program Imunisasi COVID-19 Kebangsaan fasa pertama yang bermula Rabu ini.

Beliau yang tiba pada pukul 6.10 petang diiringi Menteri Sains, Teknologi dan Inovasi, Khairy Jamaluddin Abu Bakar dan Menteri Kesihatan, Datuk Seri Dr Adham Baba.

Tan Sri Muhyiddin turut diberi taklimat ringkas oleh Pengarah IKN, Dr Mohd. Anis Harun sebelum dibawa ke bilik simpanan vaksin COVID-19 dan ke tempat pemberian vaksin.

Secara keseluruhannya, terdapat 54 lokasi Pusat Simpanan Vaksin (PSV) dan 605 lokasi Pusat Pemberian Vaksin (PPV) di seluruh negara.  IKN merupakan satu daripada 54 PSV tersebut dan berperanan membekalkan vaksin secara berjadual kepada empat PPV di Putrajaya yang dikenal pasti.  Vaksin yang diterima oleh institut ini adalah untuk kegunaan dalam fasa pertama pelaksanaan melibatkan seramai 7,020 orang termasuk anggota kesihatan dan bukan kesihatan. Bagi tujuan pembekalan ke PPV, vaksin akan dipindahkan ke kotak sejuk dengan suhu simpanan dua hingga lapan darjah celcius dan dimasukkan ke dalam peti sejuk muatan atas dengan suhu penyimpanan yang sama setelah tiba di PPV.  Program Imunisasi COVID-19 Kebangsaan bakal dilaksanakan dalam tiga fasa yang dimulakan dengan Kumpulan Barisan Hadapan dan akan diikuti dengan Kumpulan Berisiko Tinggi serta penduduk negara ini berusia 18 tahun ke atas.


Kluster tempat kerja kekal lokaliti COVID-19 paling mengancam

PUTRAJAYA, 22 Februari - Kementerian Kesihatan mengenal pasti lapan kluster baharu COVID-19 membabitkan tujuh kluster berkaitan tempat kerja dan satu kluster komuniti.

Ketua Pengarah Kesihatan, Tan Sri Dr Noor Hisham Abdullah berkata, kluster itu dikesan di Selangor, Wilayah Persekutuan Kuala Lumpur, Negeri Sembilan, Pulau Pinang dan Sarawak.

Kluster baharu jangkitan tempat kerja di Selangor melibatkan Kluster Bina Jalan Kota, Kluster Bina Lombong Timah dan Kluster Pasar Jalan Putra.

Sementara itu, Kluster Tapak Bina Sungai Batu di Kuala Lumpur, Kluster Industri Sungai Gadut (Negeri Sembilan), Kluster Hilir Sungai Kluang (Pulau Pinang) dan Kluster Sungai Bakong (Sarawak).

Manakala Kluster Emperoh Jambu merupakan kluster komuniti di Sarawak.

Setakat ini, jumlah keseluruhan kluster adalah sebanyak 1,082 dengan 504 kluster aktif.

14 lagi kluster tamat hari ini.


Peningkatan kes sembuh harian petanda lekuk jangkitan semakin landai

PUTRAJAYA, 22 Februari - Kes sembuh COVID-19 hari ini berjumlah 3,414 kes menjadikan jumlah keseluruhan kes sembuh sebanyak 252,623.

Jumlah kes sembuh itu mengatasi kes jangkitan baharu yang hari ini dicatat sebanyak 2,192.

Selangor kembali mencatat kes baharu tertinggi sebanyak 910 kes.

Enam kes kematian baharu turut direkodkan.


Calon SPM 2020, kumpulan dalam sejarah duduki peperiksaan dalam norma baharu

22 Februari - Calon SPM 2020 pastinya diingati dalam lembaran sejarah negara apabila menduduki peperiksaan dalam norma baharu ketika negara masih dalam pandemik COVID-19.

Dilaksana mengikut prosedur operasi standard (SOP) ketat, kesemua calon merupakan kumpulan pelajar yang telah mengikuti sesi kelas SPM tahunan terpanjang iaitu hampir 14 bulan.

Seramai 49,472 calon terlibat SPM di Johor.

Tinjauan di Sekolah Menengah Kebangsaan Perempuan Sultan Ibrahim, Johor Bahru mendapati 175 calon menduduki peperiksaan dalam pembudayaan norma baharu.

Kesemua mereka perlu menjalani pemeriksaan suhu badan selain memakai pelitup muka sepanjang tempoh menduduki peperiksaan.

Persatuan Ibu Bapa dan Guru Sekolah juga mengambil inisiatif membiayai kos makan dan minum calon SPM.

Di Melaka seramai 13,464 calon menduduki peperiksaan ini. Jabatan Pendidikan Negeri memaklumkan daripada angka itu kira-kira 11,000 calon dari Sekolah Menengah Kebangsaan, Sekolah Menengah Kebangsaan Agama, Sekolah Agama Bantuan Kerajaan, Sekolah Berasrama Penuh dan Sekolah Menengah Teknik.

Selebihnya melibatkan calon Maktab Rendah Sains MARA, Sekolah Menengah Agama Negeri, calon swasta dan calon berdaftar.

Di Perak pula, 33,079 calon terlibat SPM.  Pengarah Pendidikan Negeri, Dr Mohd Suhaimi Mohamed Ali berkata, daripada angka itu 31,676 merupakan calon sekolah manakala 1,403 lagi merupakan calon persendirian.

327 pusat peperiksaan dibuka dengan 293 daripadanya adalah pusat sekolah manakala 34 lagi merupakan pusat persendirian.

Di Kedah, seramai 29,936 calon mengambil SPM di 263 pusat peperiksaan.

EXCO Kedah, Datuk Najmi Ahmad berkata ia melibatkan 26,022 calon sekolah kerajaan, sekolah bantuan kerajaan dan sekolah agama bantuan kerajaan serta calon sekolah di bawah agensi kerajaan selain Kementerian Pendidikan, 931 orang.

Di samping itu 1,335 calon sekolah menengah agama rakyat, 478 calon sekolah menengah agama negeri, 171 calon sekolah swasta yang berdaftar dengan KPM dan 999 calon persendirian.  Juga 54 calon berkeperluan khas meliputi masalah pembelajaran, kurang upaya pendengaran, kurang upaya penglihatan dan kurang upaya fizikal.

Dan di Perlis, seramai 3,954 calon mengambil SPM di 35 pusat peperiksaan.

Kesemua mereka merupakan 3,794 calon di 34 sekolah kerajaan, manakala 160 calon lagi dari sebuah sekolah swasta serta calon persendirian.


SPM 2020: 2,930 petugas dilantik, pastikan SOP dipatuhi

IPOH, 22 Februari- Pengarah Pendidikan Negeri, Dr Mohd Suhaimi Mohamed Ali berkata pihaknya telah melantik seramai 2,930 petugas-petugas dalam kalangan warga Kementerian Pelajaran Malaysia (KPM) bagi memastikan pematuhan Prosedur Operasi Standard (SOP) sepanjang SPM berlangsung. Tambah beliau, pada hari ini seramai 33,079 orang calon menduduki peperiksaan SPM 2020. Daripada jumlah itu, 31,676 merupakan pelajar sekolah manakala 1,403 lagi adalah calon persendirian. Tambah Mohd. Suhaimi, sebanyak 327 pusat peperiksaan dibuka di negeri berkenaan dengan 293 daripadanya adalah pusat sekolah manakala 34 buah merupakan pusat persendirian. Beliau turut memaklumkan, kerjasama turut dijalankan bersama agensi lain seperti pihak Jabatan Kesihatan Negeri (JKN), Polis Diraja Malaysia (PDRM) dan Jabatan Sukarelawan Malaysia (RELA) bagi membantu memastikan keselamatan calon dan petugas.


13,464 calon duduki peperiksaan SPM di Melaka

BANDAR HILIR, 22 Februari- Sejumlah 13,464 calon menduduki peperiksaan Sijil Pelajaran Malaysia (SPM) di 102 pusat peperiksaan di seluruh Melaka bermula hari ini.  Peperiksaan dimulakan dengan subjek Bahasa Melayu Kertas 1 dan 2.

Menurut Jabatan Pendidikan Negeri, daripada jumlah itu sebanyak 84.94 peratus atau 11,436 calon adalah dari Sekolah Menengah Kebangsaan (SMK), Sekolah Menengah Kebangsaan Agama (SMKA), Sekolah Agama Bantuan Kerajaan (SABK), Sekolah Berasrama Penuh (SBP) dan Sekolah Menengah Teknik (SMT). Selebihnya melibatkan calon Maktab Rendah Sains MARA (MRSM), Sekolah Menengah Agama Negeri (SMAN), calon swasta dan calon berdaftar.  Terdahulu Kementerian Pendidikan memaklumkan, SPM 2020 bermula pada 22 Februari hingga 25 Mac dengan pematuhan Prosedur Operasi Standard (SOP) yang ketat.


Vaksin COVID-19: Skim Perlindungan bakal diwujudkan

SEPANG, 22 Februari- Kerajaan akan mewujudkan Skim Perlindungan untuk memberi pampasan kepada penerima suntikan vaksin COVID-19 yang mendapat kesan sampingan serius.

Perkara itu disampaikan oleh Menteri Penyelaras Program Imunisasi COVID-19 Kebangsaan yang juga Menteri Sains, Teknologi dan Inovasi, Khairy Jamaluddin dalam sidang media selepas menyambut ketibaan kumpulan pertama vaksin Pfizer-BioNTech.

"Skim ini adalah untuk beri perlindungan dan pembayaran pampasan kepada penerima yang mengalami kesan sampingan serius, yang boleh dikaitkan secara langsung dengan pemberian vaksin COVID-19."Perincian lanjut mengenainya akan diumumkan dalam masa terdekat.

Perkara itu diputuskan oleh jemaah menteri dalam mesyuarat khas minggu lepas.


Penghantaran vaksin COVID-19: Juruterbang kongsi rasa puas hati

SEPANG, 22 Februari- Harapan masyarakat untuk hentikan penularan COVID-19 akhirnya semakin menjadi kenyataan apabila bekalan vaksin selamat tiba di tanah air.Kumpulan pertama bekalan vaksin itu tiba di Terminal Malaysia Airlines Berhad Cargo (MASkargo), Lapangan Terbang Antarabangsa Kuala Lumpur (KLIA), pagi semalam.

Bekalan vaksin Comirnaty COVID-19 untuk kegunaan negara-negara Asia Pasifik, termasuk Malaysia diterbangkan dari Belgium ke Singapura.Proses penghantarannya dikendalikan pengeluar, Pfizer-BioNTech dan syarikat kurier antarabangsa, DHL.Pesawat Malaysia Airlines, MH 604 berlepas ke Singapura pukul 6:00 pagi untuk mendapatkan bekalan vaksin yang ditempah kerajaan Malaysia.Ia kembali semula ke tanah air sekitar 9:00 pagi dan tiba di Terminal MASkargo, KLIA pada pukul 10:07 pagi.

Juruterbang, Kapten Hamdan Che Ismail berpendapat usaha bersepadu ini membuahkan hasil yang memuaskan.

"Saya rasa usaha yang dilakukan kakitangan kami dan juga kerajaan dalam proses penghantaran ini telah berjaya dan berjalan dengan lancar, semuanya berjalan seperti yang dirancang."

Kumpulan pertama bekalan vaksin yang diterima negara berjumlah 312,390 dos.

Ia hadir dalam bekas sejuk beku yang dipenuhi ais kering, selari ketetapan penyimpanan vaksin pada suhu ultra sejuk, iaitu negatif 75 darjah celsius.Tujuannya bagi menjamin kualiti dan keselamatan, selain mengekalkan tahap keberkesanan vaksin pada kadar 95 peratus.Kotak vaksin terlebih dahulu disimpan di dalam Peranti Muatan Unit (ULD), sebelum dibawa turun dari pesawat. Ia kemudiannya dipindahkan ke dalam lori pengangkut untuk dibawa ke lokasi penyimpanan yang ditetapkan.Pasukan keselamatan berada di lokasi strategik sekitar terminal sebagai persediaan menghadapi ancaman keselamatan fizikal oleh penjenayah.Kehadiran ke lokasi, termasuk bagi petugas media adalah terhad dan tertakluk kepada senarai nama yang dikeluarkan Jawatankuasa Khas Jaminan Akses Bekalan Vaksin COVID-19.Ia selari Prosedur Operasi Standard Pencegahan Penularan COVID-19 yang ditetapkan Majlis Keselamatan Negara.Detik bersejarah ketibaan vaksin COVID-19 ini disaksikan Menteri Kesihatan, Datuk Seri Dr Adham Baba.

"Dengan ketibaan vaksin COVID-19 kumpulan pertama ini, kerajaan sudah boleh memulakan Program Imunisasi COVID-19 di seluruh negara."

Beliau turut berkongsi rasa syukur dan menghargai sokongan yang diberikan oleh pelbagai pihak.

"Saya rasa bersyukur, dengan sokongan semua pihak dapatlah kita laksanakan Pelan Imunisasi COVID-19 Kebangsaan."

Turut hadir, Menteri Penyelaras Program Imunisasi COVID-19 Kebangsaan yang juga Menteri Sains, Teknologi dan Inovasi, Khairy Jamaluddin Abu Bakar, Menteri Pengangkutan, Datuk Seri Dr Wee Ka Siong serta tidak lain dan tidak bukan, Ketua Pengarah Kesihatan, Tan Sri Dr. Noor Hisham Abdullah.

Infrastruktur penyimpanan dan pengagihan bekalan vaksin sudah disediakan Kementerian Kesihatan bagi memastikan Program Imunisasi COVID-19 Kebangsaan berjalan lancar.


PKPD di asrama, kilang dan tapak binaan Central Medicare, Hilir Perak, bermula esok

PUTRAJAYA, 21 Feb - Asrama, Kilang dan Tapak Binaan Central Medicare, Hilir Perak, dikenakan Perintah Kawalan Pergerakan Diperketatkan, (PKPD) bermula esok hingga 7 mac ini.

Kenyataan Menteri Kanan Pertahanan, Datuk Seri Ismail Sabri Yaakob menyebut, keputusan dibuat hasil penilaian risiko bersama pelbagai agensi dalam Jawatankuasa Teknikal PKP dan atas nasihat Kementerian Kesihatan, (KKM).

Sehingga jumaat lepas, 1,966 saringan dilaksanakan dan 185 individu positif COVID-19.

Pelaksanaan PKPD itu, juga bagi memudahkan KKM melaksanakan saringan secara bersasar ke atas hampir 2,808 pekerja warganegara serta bukan warganegara yang tinggal di lokaliti berkenaan, termasuk untuk mengawal jangkitan dalam komuniti

Dalam perkembangan lain, PKPD di Penjara Taiping dan Kuarters Kakitangan, Taiping, Perak ditamatkan seperti yang dijadualkan, esok.

Sehingga kini, KKM telah melaksanakan 482 ujian saringan dan daripada angka itu, secara kumulatif 142 kes telah direkodkan.

KKM mengesahkan baki kes positif di lokaliti itu, menunjukkan trend penurunan dan tiada lagi sampel saringan sedang menunggu keputusan.


Vaksin COVID-19 lalui proses penilaian, dipantau selepas digunakan

SEPANG, 21 Feb - Vaksin keluaran Pfizer-BioNtech adalah vaksin COVID-19 yang pertama diberikan kelulusan pendaftaran bersyarat oleh Pihak Berkuasa Kawalan Dadah (PBKD) dan Bahagian Regulatori Farmasi Negara (NPRA) selepas, melalui proses penilaian yang sewajarnya dan akan sentiasa dipantau dengan rapat setelah digunakan.

Ketua Pengarah Kesihatan, Tan Sri Dr Noor Hisham Abdullah dalam kenyataan memberitahu, vaksin berkenaan diberi kelulusan pada 8 Januari lepas dengan nama Comirnaty Concentrate for Dispersion for Injection.

Antara kriteria yang diteliti oleh PBKD dan NPRA adalah profil keselamatan vaksin, kualiti vaksin, dan vaksin yang mempunyai nilai efikasi yang baik untuk digunakan untuk kesemua rakyat Malaysia.

Kementerian Kesihatan sentiasa komited dalam memastikan keselamatan dan sentiasa mengutamakan kesihatan rakyat Malaysia dengan memantau dan meneliti semua ubat-ubatan termasuk vaksin yang diperoleh.

Pendaftaran bersyarat itu diberikan bertujuan memberikan akses segera kepada vaksin COVID-19 semasa tempoh pandemik ini menggunakan pendekatan berasaskan risiko tanpa mengabaikan aspek kualiti, keselamatan dan keberkesanan.


Sarawak terima vaksin COVID-19, minggu depan

KUCHING, 21 Feb - Sarawak dijangka bakal menerima kumpulan pertama vaksin COVID-19, minggu depan.

Menteri Kerajaan Tempatan dan Perumahan Sarawak Datuk Seri Dr Sim Kui Hian berkata, fasa pertama program pemvaksinan di negeri ini, akan bermula pada 27 Februari.

Menerusi hantaran di laman facebooknya, beliau berkata kerajaan negeri telah melakukan persediaan termasuk fasiliti, sokongan dan pemantauan ketat untuk pengangkutan.

Sarawak mempunyai tujuh pusat simpanan vaksin, PSV, masing-masing di Kuching, Sibu, Bintulu, Miri, Sri Aman, Sarikei, Limbang.


Vaksin Pfizer-BioNTech tiba di Pulau Pinang

BAYAN LEPAS, 21 Feb - Pulau Pinang menerima 3 peranti muatan unit (ULD) yang mengandungi kira-kira 16,000 dos vaksin, 6 petang tadi.

Vaksin ini akan dibawa ke dua pusat simpanan vaksin, PSV.  Ketua Menteri, mengharapkan rakyat negeri ini menyokong program imunisasi kebangsaan.

Vaksin yang disalurkan secara berperingkat itu akan memberi manfaat kepada 1.3 juta penduduk negeri ini. Hadir sama, Timbalan Menteri Kesihatan, Datuk Dr Noor Azmi Ghazali, dan Pengarah Kesihatan Negeri, Dr Asmayani Khalib.


JOHOR, 21 Feb - 73,710 dos vaksin Pfizer-BioNTech tiba di Johor dari Singapura, pukul dua petang tadi. Vaksin dibawa menggunakan trak DHL itu merupakan kumpulan pertama vaksin sama yang tiba di Lapangan Terbang Antarabangsa Kuala Lumpur, KLIA, pagi tadi.

Menteri Kesihatan, Datuk Seri Dr. Adham Baba berkata, program vaksinasi di Johor, secara berperingkat akan bermula minggu depan.  Semua vaksin akan di hantar ke empat Pusat Simpanan Vaksin, PSV dan 54 Pusat Pemberian Vaksin, PPV di Johor.  Terdahulu, beliau bersama Menteri Besar, Datuk Hasni Mohammad menyambut ketibaan vaksin di negeri ini di Tambak Johor.


Penghantaran keseluruhan vaksin Pfizer-BioNTech secara berperingkat

SEPANG, 21 Feb - Bercakap dalam sidang media selepas menyambut ketibaan kumpulan pertama vaksin Pfizer-BioNTech. Khairy Jamaluddin turut memaklumkan, penghantaran keseluruhan vaksin keluaran syarikat farmaseutikal itu, akan dilakukan secara berperingkat.

Kumpulan kedua, dijangka tiba jumaat depan, diikuti setiap dua minggu sehingga Malaysia, menerima keseluruhan tempatan yang dibuat.

Kumpulan pertama vaksin ini akan dihantar ke 16 lokasi pusat simpanan vaksin, PSV di seluruh negara.

Keperluan termasuk penghantaran melalui kenderaan darat dari Singapura ke Johor pada pukul 2 petang tadi selain penerbangan terus ke Pulau Pinang pada pukul 6 petang.


Pendaftaran vaksinasi COVID-19: Tiada had tamat dan sehingga capai sasaran

SEPANG, 21 Feb - Kerajaan turut berpendirian, pendaftaran untuk vaksinasi COVID-19, tidak akan ditamatkan sehingga mencapai sasaran 80 peratus rakyat yang telah menerima vaksin.

Justeru, orang ramai digalak untuk mengambil vaksin berkenaan, secara sukarela.

Proses pendaftaran sebagai penerima vaksin COVID-19 bagi orang ramai dijangka dibuka bermula 1 Mac ini.


Vaksin COVID-19: 312,390 dos selamat mendarat

KUALA LUMPUR, 21 Februari- Kumpulan pertama vaksin Pfrizer-Biontech berjumlah 312,390 dos selamat mendarat di Lapangan Terbang Antarabangsa Kuala Lumpur (KLIA) pada pukul 10.07 pagi tadi.

Vaksin berkenaan tiba menerusi penerbangan Malaysia Airlines MH604 dengan menggunakan pesawat Airbus 330-300 yang dikendalikan oleh MABkargo Sdn Bhd (MASKargo).Ketibaan pesawat yang membawa vaksin dengan penerbangan Passenger-to-Cargo (P2C) itu disambut Menteri Kesihatan Datuk Seri Dr Adham Baba, Menteri Sains, Teknologi dan Inovasi Khairy Jamaluddin yang juga Menteri Penyelaras Program Imunisasi COVID-19 Kebangsaan, Menteri Pengangkutan Datuk Seri Dr Wee Ka Siong dan Ketua Pengarah Kesihatan Tan Sri Dr. Noor Hisham Abdullah.Dengan ketibaan vaksin tersebut, Malaysia akan dapat melaksanakan Program Imunisasi COVID-19 Kebangsaan bermula 24 Februari ini.Ketibaan kumpulan pertama vaksin berkenaan diharap dapat membebaskan negara daripada belenggu COVID-19 supaya situasi kembali seperti sediakala.


COVID-19: Melaka komited seru rakyat patuh SOP

BUKIT BARU, 21 Februari- Melaka komited menyeru rakyat di negeri itu untuk terus mematuhi Prosedur Operasi Standard (SOP) yang ditetapkan.

Ia sebahagian usaha kerajaan negeri untuk mengawal penularan pandemik COVID-19.

Menurut Exco Kesihatan dan Antidadah, Datuk Rahmad Mariman berkata, pematuhan SOP penting dalam usaha melandaikan pendemik berkenaan. Tambah beliau, hanya kerjasama rakyat dapat membantu usaha kerajaan sekali gus memberi peluang kepada pembukaan semula sektor ekonomi.  Jelasnya, SOP perlu dipatuhi khususnya di kawasan sesak sepanjang tempoh pelaksanaan Perintah Kawalan Pergerakan Bersyarat (PKPB) di Melaka.  Sementara itu, Pengarah Jabatan Penerangan Melaka, Mohd Rizal Hashim berkata, sepanjang tahun lalu sehingga Januari 2021, sebanyak 361 lokasi di Melaka telah dikunjungi pasukannya dalam usaha mendidik berkaitan kesedaran COVID-19.


Vaksin COVID-19: 42,120 anggota ATM bakal terima suntikan

SIKAMAT, 21 Februari- Seramai 42,120 anggota Angkatan Tentera Malaysia (ATM) akan menerima suntikan vaksin menerusi fasa pertama Program Imunisasi COVID-19 Kebangsaan.

Menteri Kanan Pertahanan, Datuk Seri Ismail Sabri Yaakob berkata pemberian vaksin itu melibatkan 84,240 dos dengan setiap anggota menerima dua dos suntikan vaksin.

Penjadualan bagi pemberian vaksin kepada anggota ATM dijangka pada Mac depan.

Beliau berkata demikian ketika membuat lawatan kerja ke Kem Rasah dan Kem Sikamat di Seremban. ATM berperanan dalam penugasan penerimaan vaksin COVID-19 bermula dari proses penerimaan, penyimpan di pusat yang ditetapkan dan pemberian suntikan kepada orang ramai.


25,000 vaksin COVID-19 untuk negeri Kedah

PENDANG, 21 Februari- Kedah akan menerima 25,000 vaksin COVID-19 yang tiba di negara hari ini.

Kesemua vaksin itu akan disimpan di tiga buah hospital termasuk Hospital Sultanah Bahiyah (HSB), Alor Setar, Hospital Sultan Abdul Halim, Sungai Petani dan Hospital Sultanah Maliha, Langkawi. Exco kesihatan negeri dan Kerajaan Tempatan, Datuk Dr  Hayati Othman menjelaskan, hospital berkenaan mempunyai pusat penyimpanan vaksin bersesuaian dengan suhu negatif 80 darjah celsius.  Menurutnya, vaksin tersebut kemudiannya akan diedarkan ke semua pusat kesihatan di negeri termasuk di Pusat kesihatan Langkawi iaitu di Dewan Lembaga Pembangunan Langkawi (LADA) dan Dewan Wawasan, Jitra yang digunakan untuk proses suntikan vaksin kepada orang ramai.  Penerima vaksin dan tarikh suntikan akan disenaraikan oleh Jabatan Kesihatan Negeri (JKN) Kedah selepas pelancarannnya pada 26 Februari ini.  Proses suntikan yang melalui tiga fasa akan dimulakan dengan petugas barisan hadapan termasuk polis, tentera dan petugas kesihatan.  Fasa kedua meliputi kumpulan rentan termasuk warga emas, Orang Kurang Upaya (OKU), dan pesakit yang tiada kekuatan antibodi.  Manakala fasa ketiga, melibatkan orang awam.   Beliau ditemui pemberita di Pendang, Kedah.


COVID-19: 10 kluster baharu dikenal pasti

PUTRAJAYA, 20 Februari - Sebanyak 10 kluster baharu yang dikenal pasti Kementerian Kesihatan (KKM) hari ini melibatkan tempat kerja.

Ketua Pengarah Kesihatan, Tan Sri Dr Noor Hisham Abdullah, memaklumkan daripada angka itu, empat kluster dikesan di Johor masing-masing, Kluster Jalan Tanjung Enam, Kluster Jalan Wawasan 14, Kluster Batu Dua Setengah dan Kluster Jalan Lapangan Terbang.

Di Selangor dan Perak pula, melibatkan masing-masing dua kluster dan satu kluster dilaporkan di Sabah dan Negeri Sembilan.

Sehingga kini, 510 kluster aktif dilaporkan dengan 91 kluster mengalami pertambahan kes baharu.


PKPD di taman perumahan sekitar Jalan Telok Ira, Temerloh mulai esok

KUALA LUMPUR, 20 Februari - Taman-taman perumahan sekitar Jalan Telok Ira, Temerloh, Pahang, dikenakan Perintah Kawalan Pergerakan Diperketatkan (PKPD) bermula esok.

Keperluan itu berikutan peningkatan kes positif secara mendadak sehingga 72 kes melibatkan penduduk di taman-taman perumahan berkenaan.

Kenyataan Menteri Kanan Pertahanan, Datuk Seri Ismail Sabri menyebut, PKPD di lokaliti berkenaan, sehingga 6 Mac ini.

Pelaksanaan itu juga, bagi memudahkan KKM melakukan saringan secara bersasar ke atas semua penduduk terlibat dan mengawal jangkitan dalam komuniti.

Kenyataan sama turut memaklumkan, penamatan PKPD di Bandar Raub Perdana, Raub, Pahang, hari ini.

Penamatan lebih awal dari tarikh asal iaitu 25 Februari selepas KKM mengesahkan situasi penularan di lokaliti berkenaan, terkawal dengan kesemua kontak rapat, kumpulan sasar dalam kalangan penduduk telah dikenal pasti, disampel serta diasingkan.

Sebanyak 287 ujian saringan telah dilaksanakan dan daripada angka itu, secara kumulatif hanya 3 kes positif direkodkan.


Vaksinasi kakitangan, penghuni pusat jagaan warga emas penting - Datuk Ahmad Amzad

PUTRAJAYA, 20 Februari - Vaksinasi kakitangan dan penghuni pusat jagaan warga emas merupakan antara langkah penting dalam usaha mengurangkan risiko jangkitan COVID-19 di Malaysia.

Timbalan Menteri Sains, Teknologi dan Inovasi, Datuk Ahmad Amzad Hashim berkata, risiko jangkitan wabak dalam institusi penjagaan berkenaan boleh berlaku dengan sangat pantas dan sukar untuk dibendung sekiranya tindakan lambat diambil.

Ini disebabkan faktor persekitaran tertutup juga kesukaran melaksanakan penjarakan fizikal serta pergerakan pekerja merentas premis penjagaan dan pusat kesihatan yang lain.

Berucap merasmikan Forum Nasional Pelan Vaksinaksi untuk Kakitangan dan Penghuni Pusat Jagaan Berkediaman Warga Emas secara maya, kerajaan katanya, mengalu-alukan kerjasama pihak yang berkepentingan bagi meningkatkan penerimaan vaksin dalam kalangan kakitangan dan penghuni pusat jagaan berkediaman warga emas.


TNB pastikan bekalan elektrik stabil di pusat penyimpanan vaksin

KUALA LUMPUR, 20 Februari - Tenaga Nasional Berhad (TNB) membuat persiapan awal bagi memastikan bekalan elektrik di pusat penyimpanan vaksin dan pusat pemberian vaksin COVID-19 seluruh negara, kekal stabil sepanjang pelaksanaan Program Imunisasi COVID-19 Kebangsaan.

Kenyataan media Ketua Pegawai Rangkaian Pembahagian TNB, Datuk Ir. Baharin Din, menyebut perbincangan bersama Kementerian Kesihatan (KKM) telah dan sedang diteruskan bagi memperinci keperluan usaha mengelakkan gangguan bekalan di lokasi penyimpanan vaksin.

TNB juga katanya, merangka pelan kontigensi pemulihan bekalan dengan pantas di beberapa pencawang yang dikenal pasti, melalui pemasangan sistem pengalihan bekalan secara automasi kawalan jauh.

TNB turut melakukan sesi keterlibatan dengan pihak hospital dan klinik kesihatan, untuk memastikan set janakuasa mereka berfungsi dan bersedia untuk beroperasi sekiranya diperlukan.


Vaksin COVID-19: ATM salur koordinasi bantuan pergerakan, logistik

KUALA LUMPUR, 20 Februari - Angkatan Tentera Malaysia (ATM) akan memberi koordinasi bantuan kawalan pergerakan dan logistik pengurusan serta pengendalian vaksin COVID-19 yang bakal diterima esok.

Panglimanya Jeneral Tan Sri Affendi Buang berkata, ATM akan iring kawal pergerakan vaksin berkenaan dari Pusat Simpanan Vaksin (PSV) ke lokasi Pusat Pemberian Vaksin (PPV) seluruh negara.

Wakil ATM juga ditempatkan bersama urusetia di peringkat pusat dan negeri bagi membantu Kementerian Kesihatan Malaysia (KKM) dan Badan Bertindak Imunisasi COVID-19 (CITF) merancang pelaksanaan program imunisasi ini terutama koordinasi bantuan logistik di PSV dan PPV.

Peranan ATM dari segi bantuan logistik adalah termasuk penstoran/penyimpanan, penghantaran dan pengagihan serta kawalan keselamatan di setiap fasa pelaksanaan program.

Selain itu, ATM juga telah merangka pelaksanaan Program Imunisasi COVID-19 peringkat ATM berdasarkan keutamaan yang diberikan kerajaan untuk warganya sebagai penerima vaksin.

Ia adalah berdasarkan ruang lingkup penugasan mereka yang berisiko dijangkiti wabak berkenaan.


Program Imunisasi COVID-19 fasa pertama: 7,402 anggota bomba terlibat

KUALA LUMPUR, 20 Februari- Timbalan Menteri Perumahan dan Kerajaan Tempatan, Datuk Seri Dr Ismail Abd Muttalib berkata, seramai 7,402 anggota bomba seluruh negara akan terlibat menerima vaksin COVID-19 bagi fasa pertama.Daripada jumlah berkenaan, seramai 999 daripadanya adalah anggota yang bertugas di Sarawak, 945 Selangor, 784 Johor dan 740 di Sabah.Secara keseluruhannya terdapat 15,000 anggota bomba di seluruh negara dan bakal menerima suntikan vaksin COVID-19 secara berperingkat.Pihaknya juga menyerahkan kepada Kementerian Kesihatan untuk langkah seterusnya.


Vaksin COVID-19: Pasukan khas ditubuhkan, kendali penerimaan bekalan

KUALA LUMPUR, 20 Februari- Menjelang pelaksanaan Program Imunisasi COVID-19 Kebangsaan secara berfasa mulai 26 Februari ini, MAB Kargo Sdn Bhd (MASkargo) menubuhkan satu pasukan khas bagi menyelaras proses penerimaan vaksin COVID-19 ke Malaysia.

Jelas Ketua Pegawai Operasinya, Mohd Zulkefly Ujang, ia ditubuhkan dua bulan lepas dan dianggotai 30 individu yang mempunyai kepakaran dalam bidang pengurusan vaksin.MASkargo diberi tanggungjawab menyelaras proses penerimaan vaksin yang dijadual tiba di Lapangan Terbang Antarabangsa Kuala Lumpur (KLIA) pada esok.Malaysia akan menerima sebanyak 312,390 dos vaksin COVID-19 jenis Pfizer-BioNTech.Fasa pertama melibatkan petugas barisan hadapan diikuti kumpulan berisiko tinggi untuk fasa kedua.Sementara fasa ketiga melibatkan golongan dewasa.


Melaka mohon kebenaran rentas daerah, mahu rancakkan sektor pelancongan

AYER KEROH, 20 Februari- Melaka memohon Majlis Keselamatan Negara (MKN) memberi kelonggaran rentas daerah dalam usaha merancakkan semula sektor pelancongan di negeri itu.  Exco Pelancongan, Warisan dan Kebudayaan negeri, Datuk Muhammad Jailani Khamis berkata, ia berikutan, sektor tersebut menyumbang kepada 48 peratus ekonomi Melaka.

Aktiviti rentas daerah tersebut dapat memberi peluang kerajaan negeri menumpukan sektor pelancongan domestik dan mengaktifkan semula Kempen Orang Melaka Melawat Melaka.Kedudukan Melaka di tempat ketiga paling tinggi iaitu 98 peratus, dalam pematuhan Prosedur Operasi Standard (SOP) juga, memberikan keyakinan bahawa penularan pandemik COVID-19 dapat dikawal dengan baik. Tegas Datuk Jailani, pihaknya akan memastikan semua penggiat industri pelancongan mematuhi SOP ketat yang ditetapkan.


Banjir di Sarawak: Dua lagi PPS dibuka

KUCHING, 20 Februari- Susulan banjir yang melanda di beberapa tempat di bahagian Kuching dan Samarahan sejak semalam, dua lagi Pusat Pemindahan Sementara (PPS) dibuka setakat pukul 8.00 pagi tadi.

Jawatankuasa Pengurusan Bencana Negeri Sarawak dalam laporan memaklumkan dua PPS tersebut adalah di Bahagian Samarahan iaitu di Kampung Entingan dan Kampung Nangka. Ini menjadikan 12 PPS termasuk lima di bahagian Kuching beroperasi sepenuhnya.  Jumlah penduduk terjejas banjir yang berpindah juga meningkat kepada 858 mangsa daripada 258 keluarga.  Ini termasuk 223 mangsa daripada 60 keluarga di PPS SJKC Chung Hwa Sungai Tengah, Kuching.


Vaksin COVID-19: Komuniti Orang Asli sedia terima suntikan

GUA MUSANG, 20 Februari- Komuniti Orang Asli di Gua Musang, Kelantan bersedia menerima suntikan vaksin bagi mencegah wabak COVID-19.Mereka berharap keperluan suntikan vaksin kepada penduduk yang tinggal di kawasan pedalaman, turut diberi perhatian.

Wakil penduduk yang ditemui berkata terdapat petugas barisan hadapan dikalangan masyarakat Orang Asli yang perlu diberi keutamaan. Antaranya penghulu, tok batin dan kakitangan Jabatan Kemajuan Orang Asli.Mereka bagaimanapun menyarankan penerangan jelas berkenaan suntikan vaksin itu perlu diberikan terlebih dahulu kepada masyarakat Orang Asli.


Tanah runtuh: Peruntukan segera dikeluarkan

PASIR MAS, 20 Februari- Kementerian Alam Sekitar dan Air memperuntukkan RM100,000 untuk menutup tebing runtuh dengan kanvas kalis air di Sungai Kelantan berhampiran Dataran Air Muleh. Tindakan tersebut bertujuan untuk mengurangkan hakisan tanah menjadi lebih serius.

Menurut Timbalan Menterinya Senator Datuk Dr Ahmad Masrizal Muhammad, kanvas kalis air digunakan bagi menutup sepanjang 200 meter tebing sungai yang telah runtuh.

"Keadaannya perlu dinilai agar penambahbaikan dapat dibuat dengan sistematik dan satu kajian forensik perlu dilakukan."

Jabatan Pengairan Saliran akan menjalankan kajian forensik berhubung pengurusan tebing sungai melibatkan laluan sepanjang dua kilometer.  Punca sebenar berlakunya bencana itu masih dalam siasatan.  Sebelum ini, empat buah rumah musnah dan 45 keluarga diarah berpindah sejak Rabu lalu susulan tanah runtuh.


Sesi persekolahan: KPM rayu ibu bapa patuhi SOP

KUALA LUMPUR, 19 Februari - Penyuraian murid sebaik tamat persekolahan adalah cabaran utama Kementerian Pendidikan Malaysia (KPM) sebaik sesi persekolahan dibuka semula nanti.

Menteri Kanan Pendidikan Datuk Dr Radzi Jidin berkata, KPM sudah mengesyorkan kaedah terbaik kepada sekolah untuk memastikan ia berjalan lancar dengan pematuhan prosedur operasi standard (SOP) yang ketat.

Menurutnya, KPM memohon kerjasama semua pihak agar mematuhi SOP terutama ketika sesi persekolahan tamat.


Sekolah menengah akan dibuka 4 April

KUALA LUMPUR, 19 Februari - Sekolah Menengah bakal dibuka semula mengikut kumpulan pada April ini.

Kumpulan A iaitu sekolah di Johor, Kedah, Kelantan dan Terengganu bakal dibuka pada 4 April.

Sementara sekolah di Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor dan tiga Wilayah Persekutuan dibuka pada 5 April.

Keputusan dibuat bagi memberi ruang maksimum kepada pelajar yang akan menduduki Sijil Pelajaran Malaysia (SPM).

Ruang bilik yang banyak juga diperlukan sebagai persediaan awal untuk dijadikan bilik isolasi bagi pelajar bergejala.

Sementara itu, Kolej Vokasional akan dibuka 1 Mac manakala sekolah antarabangsa dan institusi pendidikan swasta kategori pusat termasuk pusat tuisyen akan dibuka 8 Mac.